Membedah Mitologi Disebalik Mortal Kombat

“Mortal Kombat” merupakan sebuah francais permainan video yang dibangunkan dengan memasukkan beberapa elemen mitologi yang luas. Elemen ini tidak hanya berupa legenda rekaan, akan tetapi ianya bersumber dari mitologi pelbagai bangsa di dunia. Artikel ini akan meninjau elemen-elemen dari mitos sebenar dan mengaitkannya dengan aspek yang paling relevan yang terdapat di dalam Mortal Kombat.KEPELBAGAIAN ALAMMortal Kombat mengetengahkan idea tentang kepelbagaian alam. Wakil dari setiap alam kemudiannya berlawan dengan petarung-petarung dari Dunia Asing (Outworld) yang mahu menakluk dan menundukkan kesemua alam yang wujud dalam semesta Mortal Kombat. Dalam permainan video ini, Alam Dunia dianggao sebagai alam yang paling berharga digelari ‘Permata Semesta’.

Idea tentang kepelbagaian alam ini bukanlah suatu idea yang baharu. Pada hakikatnya, ia berasal-usul sejak zaman purba lagi. Masyarakat Norse purba membicarakan tentang 9 alam asas di dalam mitologi mereka. Di antara kesemua alam ini, Midgard atau Alam Bumi adalah tempat di mana manusia hidup. Bagi penghuni alam-alam yang lain pula, sebahagian daripada mereka bersifat mesra kepada manusia (seperti dewa-dewa Asgard) manakala sebahagian yang lain pula memusuhi manusia (seperti gergasi ais di Jotunheim). Kesemua sembilan alam dalam mitologi Norse ini dihubungkan dengan dahan-dahan pokok semesta yang bernama Yggdrasil.Walau bagaimanapun, mitologi Norse bukanlah satu-satunya sistem kepercayaan yang berbicara tentang kewujudan alam-alam lain. Kebudayaan dan kepercayaan lain juga ada mengungkapkan tentang kisah para dewa menziarahi bumi dari alam-alam lain.

REPTILIA DAN JEMBALANG BANSHEEBagaimana sekiranya wujud makhluk mirip-manusia yang berevolusi dari repitilia (atau dinosaur) di planet-planet lain yang tidak ditimpa bencana alam seperti bumi (bencana yang mengakibatkan kepupusan dinosaur?). Premis inilah yang digunakan bagi membina imej Reptile di dalam Mortal Kombat. Di alam hunian Reptile, makhluk reptilian menjalani kehidupan yang mewah dan mereka berevolusi menjadi makhluk mirip-manusia yang bijak sehingga berupaya membangunkan sebuah ketamadunan.Walaupun mereka merupakan makhluk yang gagah, alam hunian reptilian ini akhirnya dikuasai oleh Dunia Asing. Apapun,teori tentang makhluk mirip-manusia dari spesis reptilian ini kekal menjadi suatu premis penceritaan yang menarik perhatian. Premis sebegini juga hadir dalam francais Super Mario Bros.

Di dalam Mortal Kombat, Queen Sindel dikenali sebagai warga Eden. Namun, teriakan lantangnya yang unik itu merupakan ciri tipikal bagi seekor jembalang Banshee. Banshee adalah makhluk mitologi dari Ireland. Makhluk ini dikatakan berteriak dengan sangat lantang ketika berlakunya kematian dalam kalangan ahli keluarga. Banshee dirincikan sebagai wanita berambut panjang dan bermata merah. Queen Sindel pula sememangnya dikenali kerana teriakan lantangnya yang unik di samping rambutnya yang juga panjang – rambut yang boleh digerak-gerakkan sebagai alat tempur dalam pertarungan melawan musuhnya.

SIHIR DAN PENGAMBIL JIWAKebiasaannya, sihir dianggap sebagai satu istilah lain bagi magis. Namun dalam bahasa Latin, sihir dikaitkan dengan istilah ‘maleficium’ yang merujuk kepada magis yang berbahaya dan membawa konotasi ‘salah laku’ dan ‘kerosakan’.Dalam Mortal Kombat, elemen sihir sangat terkait dengan magis jahat (ilmu hitam). Pemahir sihir dari Dunia Asing dikenali sebagai Shang Tsung. Beliau sinonim dengan cirinya yang sering mengambil jiwa dari musuh-musuhnya yang telah kalah tarung menerusi gerakan mautnya (gerakan penyudah). Sebelum itu, Shang Tsung pernah menjadi seorang manusia.Namun, beliau mempelajari magis jahat daripada maharaja Shao Kahn. Sebaik sahaja Shang Tsung mengambil jiwa yang begitu banyak selama berkurun-kurun, kekuatannya dirincikan oleh Raiden menerusi ungkapan beliau, “Menghadapi Shang Tsung bukanlah menghadapi seorang musuh, sebaliknya sebatalion musuh.” Idea tentang mengambil atau merampas jiwa ini memiliki asal-usul yang cukup purba. Para syaitan dikatakan mengambil jiwa manusia menerusi permeteraian janji-janji neraka.

Satu lagi perkara yang boleh diselitkan di sini adalah idea merampas atau mengambil Chi atau semangat dalaman pihak lawan. Dalam mitologi Cina, terdapat makhluk pontianak yang memakan semangat dalaman manusia dengan menyerapnya persis sepertimana Shang Tsung menyerap jiwa orang-orang yang telah beliau tewaskan dalam pertarungan. Makhluk ini dikenali sebagai Jiang Shi.

MAYAT HIDUPDikatakan bahawa dengan hanya melawat Neraka, perwatakan seseorang itu boleh berubah sama sekali. Dalam Mortal Kombat, hal ini berlaku ke atas orang-orang yang melawat Alam Neraka yang diperintah oleh Quan Chi. Sebagai kesan akibat daripada campur tangan Quan Chi, beberapa orang petarung Mortal Kombat bertukar menjadi mayat hidup.Mayat-mayat hidup ini dipercayai dibangkitkan semula dengan tujuan untuk menghantui orang-orang yang masih hidup. Kepercayaan terhadap mayat hidup ini masih wujud dalam kalangan masyarakat di pedalaman Romania moden. Mereka memanggil makhluk ini sebagai ‘strigoi’. Strigoi dipercayai bangkit daripada kubur untuk menghantui kaum kerabatnya yang masih hidup, ataupun orang yang berbuat aniaya terhadapnya.

RAIJIN DAN FUUJINDalam Mortal Kombat, Raiden merupakan ‘dewa kilat dan petir’ manakal Fujin pula adalah pengawal angin. Raiden disifatkan sebagai pelindung Alam Bumi dan peranannya diumpamakan bagai mentor kepada petarung-petarung dari Bumi yang bakal dan harus bertarung menentang Dunia Asing.

Dalam mitologi Jepun, Raiden (Raijin) adalah dewa kilat dan petir. Asal-usul mitologi ini boleh dijejak sehingga zaman permulaan agama Shinto. Raijin sering digandingkan dengan Fuujin, dewa angin. Kedua-dua dewa ini sering digambarkan bersama. Fujin (Futen) adalah salah satu dewa tertua Shinto dan ia digambarkan di dalam mitologi sebagai syaitan yang rupa parasnya mirip tukang sihir.

Demikianlah serba-sedikit contoh utama dari sekalian luasnya mitologi yang membentuk semesta (universe) francais Mortal Kombat. Hakikatnya, penceritaan Mortal Kombat jauh lebih kompleks dan memerlukan penyelidikan dan perbincangan yang lebih terperinci.


Kisah Sultan Abdulmecid II: Khalifah Terakhir Uthmaniyah

Artikel ini adalah berkenaan Sultan Abdulmecid II (Abdul Mejid II).

93 tahun yang lalu, Sultan Abdul Mejid II, iaitu sepupu kepada Sultan Uthmaniyah yang terakhir, Sultan Mehmed VI telah dilucutkan gelaran khalifahnya oleh pemerintah Republik Turki yang baru sahaja dibentuk 6 bulan sebelum itu.

Walaupun kuasa sebenar khalifah berakhir pada zaman pemerintahan Sultan Mehmed VI, namun Turkish National Assembly (Dewan Negara Turki) telah menyerahkan jawatan khalifah kepada Sultan Abdul Mejid II hanya sebagai simbol sahaja dan tiada langsung kuasa eksekutif.

Sebahagian besar awal hidup baginda dihabiskan di istana, iaitu selama 40 tahun. Ayahnya, Sultan bdul Aziz dan 3 sepupunya memerintah sepanjang 40 tahun itu.

Sultan Abdul Mejid II amat terkenal sebagai seorang pelukis, malah baginda dianggap sebagai antara pelukis ternama Turki di zamannya. Di antara lukisan baginda yang terkenal ialah lukisan isterinya yang sedang membaca buku Goethe yang bertajuk Faust dan juga potret dirinya sendiri.

Bagi mereka yang menyanjungi Empayar Uthmaniyah, Sultan Abdul Mejid II adalah satu-satunya asas pegangan kepada sejarah kekhalifahan yang panjang. Ada percubaan untuk menghidupkan kembali kuasa khalifah dan mereka sering menjadikan sultan ini sebagai simbol penentangan kepada sistem pemerintahan sekular yang dibawa oleh Mustafa Kemal Ataturk.

Perkembangan ini semestinya tidak disenangi oleh Mustafa Kemal dan akhirnya jawatan khalifah yang hanya tinggal nama ini dihapuskan untuk selama-lamanya dari Bumi Turki setelah Republik Turki diisytiharkan pada 29 Oktober 1923.

Sultan Abdul Mejid II kemudiannya dihalau dan meninggalkan Turki keesokan harinya dengan menaiki keretapi ‘Orient Express’ ke Switzerland. Baginda hanya diberi £2,000 ketika meninggalkan Turki.

Hidup baginda di Kota Paris banyak dibantu oleh Nizam-Ul-Mulk Hyderabad yang memerintah Negeri Hyderabad di India di bawah Dinasti Asaf Jah. Setiap bulan Sultan Nizam ini akan menghantar wang elaun untuk sara hidup Sultan Abdul Mejid II. Malangnya, Dinasti Asaf Jah ini juga di bawah kuasa kolonial Inggeris di India. Elaun ini hanya akan diberi setelah Inggeris memperkenankan penghantarannya.

Pada tanggal 23 Ogos 1944, baginda mangkat di kediaman beliau di Boulevard Suchet, Paris, Perancis. Jenazah baginda dikebumikan di Kota Madinah, Arab Saudi atas arahan dan perkenan Sultan As-Saud.

Terdapat beberapa percubaan untuk menghidupkan kembali sistem khalifah yang disokong British (asalkan datang dari tanah jajahannya) seperti sidang di Mesir pada tahun 1926, namun, ianya tidak berhasil.

Begitulah pengakhirannya sistem kekhalifahan Islam yang agung. Baginda merupakan khalifah yang ke-101 dari zaman Saidina Abu Bakar RA.

Adakah akan muncul khalifah yang baru? Khalifah akhir zaman mungkin?

Wallahua’lam


Kisah Batu Sumpah Kimanis

Sekali imbas batu yang terpacak tegak di tengah-tengah kampung Brunei Kimanis ini tidak ada bezanya dengan mana-mana batu seumpamanya yang boleh didapati di mana-mana. Namun siapa sangka, di sebalik “penampilan” batu besar ini tersimpan satu kisah ng3ri yang sangat signifikan dalam lipatan sejarah Kimanis.

Terdapat pelbagai versi bagaimana Kimanis mendapat nama. Antaranya daripada pohon kayu manis yang dikatakan sangat banyak ditanam di kawasan ini pada masa dahulu. Selain daripada itu versi yang lain pula menceritakan pada masa lalu kawasan ini banyak ditanami dengan pohon limau manis. Namun pada hari ini kedua-dua jenis tanaman ini sudah tidak dapat ditemui ditanam secara besar-besaran lagi.

Sejarah lampau Kimanis sebahagian besarnya bersumberkan daripada cerita lisan yang diturunkan daripada satu generasi ke generasi seterusnya. Walaupun sekadar cerita lisan namun ia sangat penting bagi memberikan sedikit gambaran mengenai kehidupan masyarakat di Kimanis sebelum campur tangan pengaruh luar. Kisah batu sumpah Kimanis ini dikongsikan sendiri oleh Allahyarham Mali Bin Haji Mokti yang mendakwa moyang beliau yang bernama Badar pernah diberikan kuasa oleh Sultan Brunei untuk mentadbir Kimanis sebelum tahun 1900 menerusi gelaran “penyurat”.

Penempatan awal Kimanis dibina berhampiran kawasan sungai dan laut. Selain pekerjaan tradisional sebagai petani penduduk di sekitar kawasan ini juga merupakan nelayan yang mahir dalam mengumpul hasil laut dan sungai. Pekerjaan ini masih diteruskan kebanyakan penduduk di Kimanis sungguhpun zaman telah berubah. Pada masa lalu kampung-kampung dibina berasaskan kepada puak-puak dengan fahaman yang berbeza.

Oleh yang demikian permusuhan dan p3p3rangan antara mereka adalah sesuatu yang biasa pada ketika itu. Di sinilah kisah berkaitan batu sumpah atau batu hidup Kimanis bermula melibatkan figura tempatan yang dikenali sebagai Datu Pulang. Menerusi penulisan Aszlan Selamat dari Universiti Malaysia Sabah gelaran Datu adalah dipengaruhi oleh Kesultanan Sulu yang merupakan pesaing kepada hagemoni empayar Kesultanan Brunei di Borneo satu masa dahulu.

Datu Pulang merupakan ketua rumah panjang bagi kampung Darat. Nama lama bagi Kampung Brunei Kimanis. Satu konsep atau kod etika yang dipegang oleh masyarakat pada ketika itu seandainya ingin bertandang ke sesebuah kawasan perkampungan hendaklah melalui kawasan pintu masuk di hadapan kampung. Seseorang dianggap berniat untuk m3ncer0b0h atau menimbulkan hvrv-h4r4 serta bersikap bi4d4p sekiranya masuk ke kawasan kampung melalui laluan daripada belakang.

Penduduk kampung dalam kalangan lelaki dewasa sering ber4du tenaga antara sesama sendiri bagi menunjukkan kegagahan masing-masing. Namun mereka akan pantas bersatu sekiranya perkampungan mereka dis3r4ng orang j4h4t yang dikenali sebagai ayau atau lanun. Kepala para penceroboh ini akan dip3ngg4l dan seterusnya diletakkan di atas ampaian rumah panjang.

Upacara pemujaan dihadapan tengkorak musuh yang dikenali sebagai Kukui akan lazim dilaksanakan pada sebelah malam bertujuan bagi mengelakkan roh si m4ti daripada mengganggu mereka. Sepanjang upacara tarian tradisi dikenali sebagai tarian tangugak dengan diiringi paluan kulintangan akan menjadi sebahagian daripada ritual persembahan.

Segalanya bermula apabila pada suatu hari penghuni rumah panjang kampung Darat turun mencari rezeki di laut, sungai dan paya. Dikatakan pada hari itu mereka semua sepakat untuk tidak turun ke dusun atau sawah. Hanya anak-anak kecil sahaja yang ditinggalkan di rumah panjang. Malang tidak berbau, rumah panjang kampung Darat diser4ng sekumpulan ayau. Kesemua anak-anak kecil yang berada di rumah panjang ketika itu dibvnvh kecuali seorang kanak-kanak perempuan sahaja yang sempat bersembunyi dan menjadi saksi pada kejadian berkenaan.

Setibanya Datu Pulang dan anak-anak buahnya daripada mencari rezeki mereka sangat terkejut, sedih dan marah dengan kejadian yang menimpa rumah panjang mereka. Kanak-kanak perempuan yang terselamat daripada serang4n ayau berkenaan segera menceritakan apa yang telah berlaku.

Berang dengan kejadian itu Datu Pulang seorang diri segera bertindak menuju ke kawasan perkampungan di sepanjang pesisir sungai, bermula dari kampung Kelatuan sehingga sejauh kampung Putatan untuk mencari mereka-mereka yang bertanggungjawab terhadap serangan itu dan menegakkan keadilan menggunakan tangan beliau sendiri. Beliau menegah anak-anak buahnya daripada ikut serta.

Setelah beberapa lama Datu Pulang m3ngg4n4s melunaskan dend4mnya, akhirnya penghulu kampung Putatan mengarahkan tiga orang lelaki paling gagah daripada kampung beliau untuk menghentikan amvk4n Datu Pulang.

Mereka akhirnya berjaya menemui Datu Pulang dan p3rk3lahian pun tercetus. Datu Pulang berjaya men3waskan ketiga-tiga lelaki berkenaan namun tidak membvnvh mereka, malah beliau mengarahkan mereka untuk kembali ke kampung Putatan dan menyampaikan pesan kepada penghulu mereka untuk berdamai.

Sebaik pesanan itu tiba ke pengetahuan Datu Penghulu Putatan beliau segera menyetujuinya dan mengatur satu pertemuan dengan Datu Pulang. Datu Pulang mengusulkan perdamaian bukan sahaja melibatkan kampung mereka akan tetapi kesemua kampung yang berada di sepanjang tebing sungai.

Datu Penghulu Putatan juga diminta untuk menyediakan sebuah bongkah batu yang besar untuk dit4nam di Kampung Darat Kimanis sebagai sebahagian daripada syarat perjanjian damai. Apabila tiba waktu dan hari yang dijanjikan sebuah bongkah batu sebesar sepemeluk dewasa dibawa dari kampung Putatan. Batu tersebut dimuatkan ke atas sebuah perahu dan dibawa ke kampung Darat Kimanis menerusi jalan laut.

Setibanya ke atas darat batu itu telah ditarik oleh seekor kerbau terpilih yang dikenali dengan nama si Gendang P3r4ng. Kain dengan corak bunga telah dililitkan ke sekeliling batu berkenaan sebagai simbol perdamaian dan penghargaan ke atas perjanjian yang bakal dibuat.

Sebaik tiba ke lokasi yang ditetapkan orang ramai bahu-membahu bersama-sama memacakkan batu besar itu. Seorang penjen4yah yang telah melakukan kesalahan besar telah ditangkap pada masa yang sama dan diikatkan pada bongkah batu berkenaan. Setelah orang kampung, ketua-ketua suku dan para pahlawan yang dikenali sebagai orang gagah berkumpul upacara sumpah perjanjian damai pun dimulakan.

Penghulu kampung Darat Kimanis, Datu Pulang mengetuai upac4ra itu. Semua yang hadir bersumpah tidak akan akan menganggu atau melakukan pembunvhan sesama mereka. Seandainya ada dalam kalangan mereka yang melanggar sumpah berkenaan darah mereka wajib ditumpahkan ke atas bongkah batu sebagai penebus bagi kesalahan mereka. Para ketua suku akan secara bergilir men!kam pesalah itu sehingga m4ti.

Sebaik sumpah perjanjian selesai Datu Penghulu Pulang segera mengarahkan batu sumpah berkenaan “disuapi” dengan darah manusia yang telah melakukan kekej4man. Beliau telah memulakan upacara tersebut terlebih dahulu dengan m3ncabut kerisnya dan m3nikam pesalah yang telah diikat pada bongkah batu.

Perbuatan itu diikuti oleh ketua-ketua puak yang lain dan para orang gagah sehinggalah orang jahat itu menemui aj4l. Dikatakan selepas daripada peristiwa itu permusuhan diantara puak sudah tidak wujud lagi. Sementara versi cerita yang lain pula mengatakan seandainya ada yang melanggar sumpah selepas itu hukuman seumpamanya akan dilakukan keatas mereka.

Sebelum m3ningg4l duni4 Datu Pulang sempat mewasiatkan agar jen4z4hnya dikebvmik4n berhampiran dengan batu sumpah atau batu hidup berkenaan. Jen4z4h beliau dikebumikan di dalam tajau besar seperti adat kebanyakan pribumi p4gan Sabah yang masih diamalkan pada ketika itu.

Batu sumpah ini mendapat jolokan sebagai batu hidup apabila penduduk tempatan mula perasan batu ini semakin meninggi dan membesar hari demi hari. Antara tahun 1945 sehingga 1946 bahagian atas batu itu pernah p4tah dengan sendirinya namun bahagian yang p4tah itu dikatakan gh4ib sebelum secara misteri muncul di kampung Kabang. Seperti mana batu asal di kampung Brunei Kimanis batu di kampung Kabang itu juga turut tumbuh dan membesar dari masa ke semasa.

Menerusi beberapa cerita yang pernah sampai ke telinga penulis sendiri sewaktu zaman pendudukan Jepun ramai ny4wa penduduk tempatan yang melayang di batu sumpah berkenaan lantaran dibvnvh tentera Jepun. Kejadian itu dikatakan seakan menghin4 batu sumpah atau batu hidup yang hanya dialiri dengan dar4h penj3nayah k3jam satu masa dahulu.

Walaupun kisah rakyat Kimanis yang satu ini tidak disokong dengan rekod bertulis daripada zamannya, namun kewujudan batu sumpah ini adalah bukti kisah ini pernah terjadi di tengah-tengah masyarakat Kimanis pada masa lalu walaupun kemungkinan terdapat beberapa penokok tambahan cerita selepas beberapa generasi yang terkemudian.

Penduduk kampung Brunei Kimanis telah mengambil inisiatif  dengan memperbaiki dan memulihara kawasan makam Datu Pulang dan Batu Sumpah. Malangnya seperti mana kawasan-kawasan yang dianggap keramat di negara kita, lokasi batu sumpah ini tidak terlepas daripada aktiviti-aktiviti berunsur syirik. Walahualam.

RUJUKAN :

1) Amerika Syarikat di Kimanis, 1850-1875, Aszlan Selamat, Universiti Malaysia Sabah.

2) Sejarah Batu hidup Kampung Brunei Kimanis, Temuramah Bersama En. Mali Bin Haji Mokti. 80 tahun. Pencerita Utama. www.azmahnordin.blogspot.com . Diakses pada 14 Januari 2020 (http://ihsanmz.blogspot.com/2011/06/sejarah-batu-hidup-kgbrunei-kimanis.html?m=1)

Kredit foto Azmah Nordin dan siaran youtube dokumentari pendek M4kam Datu Pulang, batu tumbuh hidup di Kimanis.


Budaya Penontonan Filem Melayu Di Hari Raya Aidilfitri (1955-1965)

“Cinema is the ultimate pervert art. It doesn’t give you what you desire – it tells you how to desire” – Slavoj Žižek

Masyarakat kita sebenarnya mempunyai budaya penontonan filem yang sangat unik tetapi jarang diperkatakan. Kali ini kita mengimbas kembali budaya penontonan filem Melayu di tahun 1950-an dan 1960-an semasa sambutan hari raya Aidilfitri.

Sebelum kewujudan filem cereka, masyarakat Melayu di tanah air kita secara khususnya berhibur dengan hiburan tradisional seperti wayang kulit, pementasan sandiwara dan bangsawan.

Pengaruh filem terhadap masyarakat Melayu secara khususnya sangat besar. Sejak tahun 1950-an, ritual menonton filem di pawagam merupakan satu aktiviti yang sangat popular di Tanah Melayu. Secara umumnya, menonton filem adalah aktiviti masa lapang bagi sebahagian besar masyarakat di negara ini.

Menurut Abdul Wahab Hamzah di dalam eseinya yang bertajuk Audien: Sikap dan Harapan Audien Filem Malaysia, filem ialah media seni hiburan yang menggabungkan keupayaan teknologi dan kemahiran seni persembahan.

Pada masa yang sama, filem juga berusaha memenuhi keperluan penonton dan reaksi daripada penonton telah menjadikan filem sebagai alat hiburan paling popular. Keupayaannya menyalurkan unsur-unsur hiburan kepada khalayak menyebabkan filem mempunyai nilai komersial yang kuat dan berpengaruh.

Menonton filem di pawagam semasa hari raya merupakan aktiviti yang sangat istimewa. Selepas umat Islam selesai menunaikan solat sunat Aidilfitri dan bermaaf-maafan, para pencandu filem akan beramai-ramai pergi ke pekan atau bandar untuk menonton tayangan pertama yang kebiasaannya bermula pada jam 11 pagi.

Orang-orang Melayu dari segenap kampung akan pergi ke bandar sama ada dengan berbasikal ataupun menaiki bas. Segelintir yang mempunyai kedudukan kewangan yang lebih kukuh pula akan datang ke pawagam dengan menaiki kereta.

Suasana di pawagam sangat meriah dengan kehadiran pengunjung. Mereka terpaksa beratur panjang untuk membeli tiket yang berharga 65 sen untuk tempat duduk kelas tiga. Untuk tiket kelas pertama pula, kebiasaannya harga tiket bernilai $1.25 dan $2.80 untuk kelas khas.

Selain dihiasi dengan pelbagai perhiasan sempena sambutan hari raya Aidilfitri, pawagam juga dipenuhi dengan poster dan lobby card filem yang akan ditayangkan. Sebelum memasuki dewan tayangan, penonton akan berlegar-legar di bahagian lobi sambil melihat poster filem serta lobby card ini untuk mendapatkan gambaran awal tentang filem yang bakal ditonton oleh mereka.

Pada masa itu masih belum ada popcorn atau air berkabonat untuk dibawa masuk ke pawagam. Makanan ringan seperti kacang, kuaci dan asam jeruk menjadi teman penonton sepanjang mereka berada di ruang gelap. Malah perokok juga dibenarkan untuk merokok di dalam pawagam ketika itu.

Pendek kata, sambutan hari raya di pawagam sangat meriah dan sentiasa dipenuhi oleh pengunjung. Kebiasaannya pawagam akan dibanjiri oleh pengunjung pada hari raya pertama sehinggalah hari raya yang ketujuh, bergantung kepada filem yang ditayangkan.

Menyentuh sedikit tentang filem ditayangkan semasa hari raya Aidilfitri, berikut ialah senarai filem-filem Melayu terbitan 1955-1965 yang berentap di pawagam ketika takbir raya sedang bergema:

1955 – Selamat Hari Raya arahan L. Krishnan (Cathay Keris)

1956 – Ribut arahan K.M. Basker (Malay Film Productions)

1957 – Pontianak arahan B.N. Rao & Belantara arahan S. Ramanathan (Malay Film Productions)

1958 – Sumpah Pontianak arahan B.N. Rao & Sumpah Orang Minyak arahan P. Ramlee (Malay Film Productions)

1959 – Mahsuri arahan B.N. Rao & Batu Belah Batu Bertangkup arahan Jamil Sulong (Malay Film Productions)

1960 – Noor Islam arahan K.M. Basker (Cathay Keris) & Lela Manja arahan Jamil Sulong (Malay Film Productions)

1961 – Hang Jebat arahan Hussain Haniff (Cathay Keris) & Sri Tanjong arahan Jamil Sulong (Malay Film Productions)

1962 – Dang Anom arahan Hussain Haniff (Cathay Keris) & Ibu Mertua Ku arahan P. Ramlee (Malay Film Productions)

1963 – Chuchu Datok Merah arahan M. Amin (Cathay Keris) & Kaseh Tanpa Sayang arahan Omar Rojik (Malay Film Productions)

1964 – Ayer Mata Duyong arahan M. Amin (Cathay Keris) & Madu Tiga arahan P. Ramlee (Malay Film Productions)

1965 – Istana Berdarah arahan Hussain Haniff (Cathay Keris) & Ragam P. Ramlee arahan P. Ramlee (Merdeka Filem Studio)

Dua syarikat penerbitan filem gergasi yang berpusat di Singapura ketika itu, Malay Film Productions dan Cathay Keris Film masing-masing bersaing untuk menayangkan filem-filem istimewa mereka setiap kali menjelangnya 1 Syawal.

Ketika penerbitan filem Melayu berada di zaman keemasannya pada dekad 1950-an dan 1960-an, hanya filem yang mempunyai kekuatan tersendiri sahaja yang akan ditayangkan di pawagam semasa Hari Raya Aidilfitri.

Persaingan sengit antara kedua-dua studio gergasi ini berlaku hampir 10 tahun lamanya semasa zaman emas perfileman Melayu. Siapa yang lebih mendapat keuntungan, hanya pihak pengurusan studio sahaja yang mengetahuinya kerana perkara tersebut tidak pernah didedahkan kepada umum di atas beberapa faktor.

Kekuatan filem terletak kepada keupayannya mencetak waktu di atas seluloid. Hal ini tidak terdapat pada hiburan tradisional seperti wayang kulit, pementasan sandiwara dan bangsawan.

Terdapat juga beberapa filem era 1950-an dan 1960-an yang menunjukkan babak sambutan hari raya seperti Selamat Hari Raya (1955) arahan L. Krishnan, Gerhana (1962) arahan Jamil Sulong, Darah-Ku (1963) arahan Ramon A. Estella, Nafsu Belia (1969) arahan Nordin Ahmad dan Sial Wanita (1969) arahan M. Amin.

Pengarah filem-filem ini sempat merakamkan sedikit sebanyak gambaran sambutan hari raya Aidilfitri di zaman itu walaupun tidak ditayangkan semasa musim perayaan. Mereka seakan-akan memberi penghormatan kepada para penonton yang sanggup datang dari jauh untuk meraikan filem arahan mereka yang ditayangkan di pawagam.

Filem-filem popular juga sering ditayangkan dalam sesi second-run. Kebiasaannya filem-filem second-run ini ditayangkan beberapa bulan selepas ia ditayangkan secara first-run di pawagam yang terletak di bandar-bandar utama seperti Singapura, Kuala Lumpur, Pulau Pinang, Alor Setar, Kota Bharu, Kuala Terengganu, Kuantan, Melaka, Seremban dan bandar-bandar utama yang lain.

Sebagai contoh, filem Anak-Ku Sazali (1956) telah ditayangkan secara second-run di beberapa buah pawagam kecil semasa sambutan hari raya Aidilfitri namun masih mendapat sambutan yang menggalakkan daripada penonton.

Budaya penontonan filem semasa hari raya Aidilfitri tidak terhenti pada dekad 1960-an sahaja. Ia masih diteruskan sehingga ke hari ini. Suasananya mungkin sudah banyak berbeza kerana pawagam kini sudah dilengkapi dengan kerusi yang empuk, sistem audio yang canggih dan pelbagai lagi kemudahan yang disediakan oleh pengusaha panggung untuk keselesaan penonton.

Mereka yang ingin membeli tiket juga sudah tidak perlu beratur panjang untuk membelinya. Hanya menggunakan aplikasi yang ada di telefon pintar, kita sudah boleh menempah tiket wayang. Selain itu juga kini sudah ada khidmat penstriman seperti Netflix, iFlix, viu dan seumpamanya yang tidak memerlukan penonton keluar rumah untuk menonton filem-filem baharu.

Walaupun terdapat perbezaan yang sangat ketara di antara pengalaman menonton filem di hari raya, budaya penontonan itu tetap subur dan dekat dengan masyarakat kita tanpa disedari. Selamat menonton filem di hari raya ini, tidak kira di mana anda menontonnya sama ada di kaca televisyen, khidmat penstriman mahupun YouTube.

Selamat hari raya Aidilfitri, maaf zahir dan batin.

RUJUKAN:


Misteri Raksasa Loch Ness

Loch Ness adalah tasik air tawar kedua terbesar di Scotland dengan mempunyai keluasan 56 km per segi dan mempunyai kedalaman 230 meter. Lokasinya terletak pada 37 kilometer dari barat daya kota Inverness, Scottish Highlands.

Tasik air tawar ini nampak saja biasa dengan keliling tasik mempunyai beberapa perkampungan serta mempunyai kepelbagaian hidupan akuatik seperti European Eel, Northern Pike, dan Sea Trout. Tapi, seluruh dunia mengenali tasik ini kerana wujud urban lagenda mengenai raksasa Loch Ness, juga dikenali sebagai Nessie.

Rekod pertama tentang kewujudan Nessie ini berlaku pada abad ke-6 Masihi, di mana seorang wali Kristian bernama St. Columba ternampak raksasa tersebut. Columba pernah mengarahkan salah seorang paderi untuk berenang menyeberang tasik dan mengambil sebuah perahu yang berada di seberang tasik.

Asyik paderi itu berenang, seekor raksasa muncul mengejar dia. Columba yang ternampak kejadian itu menghalau raksasa dengan menakutkannya. Setelah berbuat demikian, barulah raksasa itu lari dari mengejar si paderi.

Sejak dari peristiwa itu, raksasa Nessie itu sering kali dilihat berkeliaran namun tiada sesiapa lari cedera akibat serangan dari raksasa itu. Masuk abad ke-20 Masihi, Nessie makin kerap dilihat oleh penduduk Loch Ness sehingga ekonomi perkampungan mereka meletup kerana kedatangan para pelawat yang ramai semata-mata ingin melihat sendiri akan raksasa itu.

Tahun 1933 adalah tahun yang penting dalam sejarah kewujudan Nessie. Ia penting kerana pada 12 November seorang saksi bernama Hugh Gray telah menangkap foto rupa sebenar Nessie. Foto tersebut sedikit kabur namun rupanya masih kelihatan. Nessie ini mempunyai leher yang panjang dan mempunyai tubuh yang besar, Berita mengenai foto ini kemudian tular setelah diterbitkan dalam surat khabar Daily Mail.

Pernah pemilik sarkas bernama Bertram Mills tiba di kota Inverness dan menawarkan bayaran sebanyak £20,000 (persamaan dengan RM10.8 juta sekarang) bagi sesiapa dapat menangkap Nessie ini untuk diberkan kepada dia namun tiada siapa lagi menuntut bayaran tersebut. Mills berani memberikan bayaran tersebut kerana dengan menjadikan Nessie sebagai haiwan persembahan, dia perolehi keuntungan besar dari sarkas miliknya. Namun, impian tinggal kenangan saja.

Masuk tahun 1951, pekerja perhutanan bernama Lachlan Stuart yang tinggal berhampiran dengan tasik Loch Ness mendakwa dia pernah menangkap foto Nessie. Dia terlihat 3 bonggol sebaris timbul dari perairan kemudian pergi ke rumah untuk mengambil kameranya. Selepas ditangkap foto Nessie, kameranya tiba-tiba rosak namun dia berjaya menangkapnya dan tular lagi kewujudan Nessie kepada dunia.

Kerana semakin ramai saksi menemui Nessie, para saintis cuba membongkarkan apakah sebenarnya Nessie yang saksi temui. Tahun 1961, Biro Penyiasatan Fenomena Loch Ness telah ditubuhkan untuk membongkar kemisterian Nessie, mereka siap beli dua buah kapal selam demi mencari raksasa tersebut menggunakan sistem sonar!

Apabila salah satu kapal selam bernama Pisces menyelam pada kedalaman 950 kaki dari perkampungan Castle Urquhart, mereka menemui gua dasar tasik. Ini memberikan spekulasi bahawa adakah gua itu tempat tinggal Nessie?

Tahun 1975, empat orang ahli bomba dari Hemel Hempstead telah melakukan eksperimen dan memberi teori bahawa Nessie sebenarnya jantan. Maka, mereka membina patung raksasa papier-mâché berjantina betina sepanjang 309 kaki untuk menarik perhatian Nessie.

Patung itu diletakkan bulu mata palsu, diberikan mekap dan biarkan ia terapung dan mereka membuat panggilan untuk mengawan. Tapi keputusannya mengecewakan. Yang muncul tertarik dengan patung tersebut bukanlah Nessie, anjing laut Walrus jantan pula yang muncul!

Terlalu banyak sebenarnya penampakan saksi serta usaha-usaha membuktikan kewujudan Nessie. Namun penampakan demi penampakan tiada satu pun membentangkan realiti kewujudan Nessie, malah membongkar kepalsuan pelbagai gambar yang dimanipulasi, kononnya itulah Nessie yang saksi jumpa.

Contohnya gambar yang ditangkap pada September 2019 oleh saksi bernama Steve Carrington, yang kemudian tular di media sosial Facebook pada pertengahan bulan Jun tahun ini. Semasa saksi menangkap gambar Loch Ness, dia tertangkap percikan air yang menimbulkan makhluk akuatik yang aneh, di mana dia syaki bahawa itulah Nessie.

Sebenarnya, gambar yang disyaki sebagai Nessie adalah spesis ikan keli iaitu Wels Catfish (Silurus glanis), salah satu ikan keli gergasi yang ditemui di Eropah. Berat ikan ini sebanyak 130 kilogram dan panjang ikan ini adalah 268 sentimeter.

Menariknya tentang ikan ini, ia mempunyai corak pigmen badan belakangnya yang berfungsi sebagai cap jari. Pernah pemilik akaun Twitter bernama Bailee telah mengenal pasti corak badan makhluk yang ditangkap foto oleh Carrington adalah sama dengan corak ikan keli yang dipancing oleh Benjamin Gründer dalam hantaran Twitter oleh pemilik akaun Angling Times.

Tambahan lagi, Carrington bekerja sebagai artis 3D. Tidak pasti sama ada benar Carrington mempunyai pekerjaan sedemikian namun kita boleh tahu gambar yang Carrington tangkap berkemungkinan besar adalah dimanipulasi. Dan jika benar ikan keli gergasi ini pernah menetap di tasik Loch Ness, jawapannya adalah tidak kerana tiada sebarang kewujudan ikan keli ini wujud setelah saintis mengkaji pada tahun lepas.

Jadi, persoalannya sekarang, wujudkah raksasa Nessie ini?

Gambar Nessie yang ditangkap pada 1933 telah dibuktikan bahawa makhluk tersebut sebenarnya haiwan otter yang berenang setelah banyak kali gagal membuktikan makhluk ini. Penampakan saksi masih lagi menjadi persoalan. Tambahan lagi, gambar-gambar yang disyaki sebagai gambar Nessie diragui keasliannya. Maka, ramai para pengkaji bersepakat penampakan saksi hanyalah penampakan ilusi atau salah lihat dengan melihat haiwan yang berenang sebagai Nessie.

Walau bagaimanapun, Nessie masih dianggap sebagai haiwan yang wujud dan masih bersembunyi dari dilihat manusia, bagi mereka yang percaya. Jadi, terpulang kepada kita sama ada Nessie ini wujud atau ilusi.

RUJUKAN:

Bauer, Henry H. The Enigma of Loch Ness: Making Sense of a Mystery, Chicago, University of Illinois Press, 1986

Starr. M (25 Jun 2020). There’s a New Photo Circulating of The Loch Ness Monster, But Guess What. Science Alert. Retrieved from 9 July 2020. https://www.sciencealert.com/this-new-pic-claiming-to-show-…

The History of the Loch Ness Monster. Historic UK. Retrieved from 9 July 2020. https://www.historic-uk.com/…/Histor…/The-Loch-Ness-Monster/


Sejarah Kepercayaan Pada Jin Dalam Bangsa Arab

Sesetengah orang memang susah terima fakta arkeologi tentang manusia prasejarah. Apa-apa pasal manusia lebih daripada 10,000 tahun dahulu mesti dianggap bukan manusia. Ada saja alasannya. Paling mudah, mereka tekan “butang jin”.

Jadi terfikir sejenak – bagaimana kalau benar ada bukti arkeologi tentang jin? Mungkin menarik kalau dibincangkan. Kerana jin adalah suatu makhluk yang dikatakan ghaib tetapi ada masanya boleh menjadi nyata… tertakluk pada situasi dan keadaan.

Pada dasarnya, jin menjadi popular kerana ada kaitan dengan agama Islam. Dalam konteks Islam, jin dicipta dengan fitrah seperti manusia untuk pilih sama ada patuh atau tolak perintah.

Mereka tidak sama untuk dibandingkan dengan para malaikat yang senantiasa patuh. Ini yang dipegang orang ramai pada hari ini. Tetapi sebenarnya, agama Islam bukan yang pertama untuk memperkenalkan jin pada dunia ini.

Sebelum kedatangan Islam, rantau Timur Tengah sudah tenggelam teruk dalam kancah syirik. Terlalu ramai orang mengagung-agungkan jin pada zaman pra-Islam, sampai ke tahap melihat golongan jin sebagai dewa dewi atau Tuhan untuk disembah untuk membawa tuah atau memelihara keselamatan diri (Hoyland, 2001).

Ada golongan yang percaya bahawa para malaikat adalah anak-anak Allah yang lahir daripada rahim jin (el-Zein, 2009).

Kedua-dua perkara ini (jin adalah Tuhan; malaikat adalah anak Tuhan melalui jin) berlaku dulu. Pakar arkeologi siap menemui bukti tentang amalan sebegini. Mereka pernah menggali di Palmyra, yang terletak tidak jauh daripada Damsyik.

Di sini, ada satu batu bersurat yang meninggalkan tulisan: “wahai jin, Tuhan yang sentiasa memberi rahmat” (Meri, 2018).

Penemuan ini menjadi hujah pengukuh pada ayat Qur’an dalam Surah Al-An’am: “Dan mereka menjadikan jin sekutu bagi Allah, padahal Allah jualah yang mencipta jin-jin itu; dan mereka berdusta terhadap Allah dengan mengada-adakan bagiNya anak-anak lelaki dan anak-anak perempuan, dengan tidak berdasarkan sebarang pengetahuan. Maha Suci Allah dan Maha Tinggilah Ia dari apa yang mereka sifatkan!” (6).

Bermakna memang zaman dulu ada penyembahan jin melibatkan nama Allah. Itulah kegunaan berhala-berhala yang bertujuan untuk memberikan justifikasi fizikal perihal jin.

Malah barangkali ada jin tertentu muncul untuk memukau mereka tentang kewujudan “sebuah kuasa” seperti Tuhan. Pada zaman itu tanpa cahaya akidah, sesiapa saja boleh tertipu. Maka kembalinya Islam tentu sekali adalah untuk membetulkan keadaan. Kerana bangsa Arab teruk tersisih daripada jalan dan sempadan ditetapkan.

Mereka meletakkan jin pada taraf yang lebih tinggi daripada diri sendiri. Sekalipun ada yang tidak menyekutukan jin dengan Tuhan, amalan mereka itu sendiri telah berlaku syirik. Kerana mereka lebih bergantung pada jin dalam doa mereka.

Kiranya jin menjadi jendela mereka kepada Tuhan, satu perkara yang sia-sia kerana bagaikan mengalaskan satu lapisan antara diri mereka dengan Tuhan tanpa nas yang sah.

Punca jin diagung-agungkan sebegitu rupa terletak pada ciri-ciri mereka sebagai makhluk halimunan. Dalam apa-apa jua keadaan, jin terlalu dimuliakan. Apa-apa kesalahan perlu dielakkan kerana “jin boleh melihat”. Status jin ini menunjukkan cabaran besar yang pernah dihadapi Nabi Muhammad (SAW).

Cuba bayangkan baginda berdepan dengan golongan yang tenggelam daripada teluk ke telur dalam kumbahan syirik. Mereka yang percaya bahawa jinlah segala-galanya, tiba-tiba ada seorang cakap lain. Tambah pula seorang itu tidak disukai ramai, dengan begitu berani dan lantang merendahkan martabat jin sebagai “makhluk semata-mata”.

Benar apa orang kata: Islam adalah rahmat pada alam.

RUJUKAN:

El-Zein, A. (2009). Islam,A rabs and the Intelligent World of the Jinn. Syracuse University Press. Halaman 37.

Hoyland, R. (2001). Arabia and the Arabs: From the Bronze Age to the Coming of Islam. Psychology Press. Halaman 145.

Meri, J. (2018). Routledge Revivals: Medieval Islamic Civilization.


Kezaliman Perancis Yang Menyembelih 45,000 Umat Islam Algeria

8 Mei 1945 merupakan Hari Kemenangan bagi pihak Bersekutu dalam Perang Dunia Kedua (WWII). Ini kerana beberapa hari sebelumnya, Jerman telah mengaku kalah sekaligus menamatkan peperangan di benua Eropah. Tetapi bagi Algeria, ia merupakan hari berdarah di mana pada hari itu, Perancis membunuh lebih 45,000 orang awam yang tak berdosa.

Semasa Perancis menjajah sebahagian negara Afrika Utara seperti Tunisia, Algeria dan Maghribi, sebahagian penduduk diserap sebagai anggota tentera mereka. Kelompok ini yang dikenali sebagai Army of Africa dengan kebanyakan mereka berdarah Arab atau Barbar. Tentera-tentera ini berkhidmat dalam banyak peperangan termasuk Perang Dunia Pertama (WWI) dan WWII.

Semasa WWII, ramai askar ini dijadikan tawanan perang oleh Jerman pasca-Pertempuran Perancis. Lebih 3,000 pegawai berdarah Afrika termasuk Arab dan Barbar ini kemudiannya dihukum bunuh selepas mendapat arahan dari Berlin. Sesetengah yang enggan tunduk kepada rejim Vichy kemudiannya memilih bergabung dengan Free French Force yang dipimpin Jeneral Charles de Gaulle. Mereka menjadi tonggak utama kejayaan pihak Bersekutu di Tunisia, Corsica dan Itali.

Tetapi kejayaan ini turut menyemarakkan sentimen anti-Perancis dan keinginan untuk merdeka. Jadi, tidak hairanlah pada 8 Mei 1945 yang juga V-Day, penduduk Algeria berharap dapat mengadakan protes aman bagi menyatakan penolakan mereka terhadap pendudukan Perancis di negara itu. Salah satu protes ini diadakan di Setif, sebuah bandar yang terletak di utara Algeria.

Sebelum itu, kami cadangkan korang untuk dapatkan DUNIA TANPA TEMBOK III tulisan Ayman Rashdan Wong. Buku ini menerangkan asbab musabab di sebalik pertelagahan dan kerjasama antara negara, dalam konteks ini hubungan Perancis-Algeria. Dapatkan sekarang, tengah diskaun lagi! Pautan pembelian: https://shopee.com.my/The-Patriots-Dunia-Tanpa-Tembok-3-i.238336777.7938238833

Di Setiflah, 4,000 orang awam turun ke jalanan sambil membawa sepanduk dan melaungkan slogan ‘Tamatkan penjajahan’ dan ‘Kami mahukan kesaksamaan’. Tetapi protes sebegini dibalas dengan puluhan das tembakan oleh pihak berkuasa Perancis terhadap penunjuk perasaan. Orang pertama yang terbunuh akibat sikap tidak berperikemanusiaan Perancis ini ialah remaja berusia 14 tahun, Saal Bouzid. Orang Algeria lagi marah sebab remaja itu mati dalam keadaan masih memegang bendera Algeria.

Marah dengan tindakan mereka, ia mencetuskan huru-hara di seluruh Algeria. Ini termasuk pergaduhan antara pendatang Perancis dengan penduduk Algeria. Terdesak, Perancis yang ditadbir kerajaan sementara pimpinan de Gaulle melancarkan siri operasi ketenteraan di beberapa bandar di Algeria termasuk Setif dan Guelma. Beliau turut memberi kebenaran kepada pihak tentera untuk bersikap keras terhadap mana-mana penentang. Ini menyebabkan insiden pembunuhan ketika itu berleluasa terutama yang didorong oleh motif dendam.

Disebabkan bilangan orang awam yang terbunuh terlalu ramai, nak kuburkan satu persatu dianggap mustahil. Jadi, satu-satunya solusi ialah mencampakkan mayat-mayat ini ke dalam perigi atau gaung. Bagi penulis, ia merupakan satu ironi kerana beberapa tahun sebelumnya, pihak Bersekutu mengecam insiden Babi Yar di Ukraine. Siapa sangka, Babi Yar berulang tetapi di tanah Algeria!

Keganasan hanya terhenti pada 22 Mei 1945. Pada ketika itu, lebih 45,000 orang lelaki, wanita, kanak-kanak dan warga emas dilaporkan terbunuh sekitar Setif, Guelma dan Kherrata. Sementara 102 lagi tentera Perancis turut dilaporkan terbunuh. Insiden ini mencalarkan reputasi de Gaulle sebagai wira WWII Perancis di Afrika Utara dan menjadi pencetus kepada gerakan anti-penjajahan termasuk Perang Kemerdekaan Perancis.

Perang Kemerdekaan Algeria tercetus pada November 1954 dan berlarutan selama beberapa tahun. Perang ini menyaksikan 1.5 juta orang Algeria terbunuh dan secara tidak langsung menjejaskan kestabilan kerajaan Perancis. Ironinya, selepas de Gaulle kembali berkuasa sebagai Presiden Perancis, beliau juga yang meluluskan usul referendum yang akhirnya membawa kepada kemerdekaan Algeria pada 1962.

Sampai hari ini, Perancis masih buat bodoh tentang apa yang berlaku di Algeria pada 8 Mei 1945. Bukan sekali kerajaan Algeria menggesa mereka bertanggungjawab, memohon maaf dan memberi pampasan atas apa yang berlaku. Tetapi semua itu ditolak oleh Perancis atas alasan itu sejarah lama. Sejarah lama kepala lutut dia!

Tetapi mungkinkah Algeria berpeluang untuk menuntut semua itu agar dapat ditukar dengan bekalan gas untuk Perancis? Sebabnya mudah, krisis Rusia-Ukraine yang berlaku ketika ini memberi kesan kepada bekalan gas ke negara-negara Eropah.

Rusia yang dikenakan pelbagai sekatan oleh negara-negara Barat bertindak mengurangkan bekalan gas ke negara-negara yang enggan membayar gas dalam nilai mata wang mereka, ruble. Banyak negara Barat tidak mahu melakukannya kerana jika mereka berbuat demikian, maka ia melanggar sekatan yang dikenakan terhadap Motherland (nama gelaran untuk Rusia).

Dan ini mengundang masalah besar kepada banyak negara yang bergantung kepada gas Rusia termasuk Perancis. Antara negara yang berpaling kepada Algeria untuk bekalan gas sebagai alternatif kepada Rusia ialah Itali. Dengan harga gas melambung naik, mahu tidak mahu Perancis perlu menelan ego mereka dan terpaksa berlutut kepada Algeria. Dan ini bermakna perlu memenuhi semua permintaannya termasuk mengakui apa yang berlaku 77 tahun dahulu merupakan satu jenayah kemanusiaan.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Middle East Monitor. (2022, 9 Mei). Algeria: massacres by French troops cannot be forgotten, insists president.

Allouche, Y. (2017, 8 Mei). Remembering the massacre of 45,000 Algerians. Middle East Monitor.


Deklarasi Balfour: 5 Perkara Sebelum Palestin Hancur Binasa

1 November 1917.

Tarikh yang diingati oleh seluruh dunia terutama rakyat Palestin dan dunia Islam betapa lemahnya pihak British dan betapa jeleknya Zionis untuk mendapatkan tanah Palestin sebagai negara baru mereka. Bertitik tolak dari peristiwa ini juga telah membawa kepada peristiwa An-Nakbah 1948 iaitu peristiwa malapetaka kepada rakyat Palestin dan negara Arab yang lain.

Tapi tulisan kali ini saya nak bawakan 5 perkara yang perlu kita tahu berkaitan Deklarasi Balfour yang menjadi dosa lampau tidak terhapus British terhadap rakyat Palestin. Lebih 100 tahun selepas Lord Balfour membuat deklarasi ini, ada satu perjanjian kecil yang dibuat oleh mantan Setiausaha Perdana Menteri British, David Lloyd atau kerajaan yang selepasnya yang berkaitan dengan tindakan mereka ke atas Palestin.

Ia bukan lagi sesuatu yang misteri di mana British menginginkan Palestin untuk empayarnya, dan dari sudut geostrategiknya terlahirnya Perang Dunia I. Sehingga ke akhirnya, kerajaan British cuba mengeksploitasi gerakan Zionis tapi bukan untuk membina Jewish State atau Negara Yahudi. Gabungan mereka hanyalah untuk British menguruskan Palestin kerana telah menjangkakan pemberontakan dari majoriti Arab Palestin.

Sebelum Perang Dunia I, Britain tidak berminat langsung dengan kawasan jajahan Uthmaniyah di Palestin. British terus mengekalkan tidak minat mereka ke atas Palestin sehingga selepas tercetusnya perang. De Bunsen Committee, yang diadakan pada April dan Mei 1915 untuk kerajaan British mempertimbangkan minat mereka ke atas kawasan Uthmaniyah di Asia termasuk Palestin. Boleh pula berubah pendirian British atas sebab kuasa.

Laporan De Bunsen Committee telah membuat satu kesimpulan bahawa,

“Palestine must be recognised as a country whose destiny must be the subject of special negotiations, in which both belligerents and neutrals are alike interested”

Diplomasi yang dipandu British ini muncul apabila Sir Mark Sykes membuat perjanjian bersama Charles Francois Georges-Picot di antara April dan Oktober 1916 yang telah menyebut bahawa Palestin perlu diletakkan dan dibahagikan kepada Russia, Perancis dan British, manakala Britain terus menguasai Haifa yang merupakan pelabuhan Mediterranean pihak British.

Antara Oktober 1916 dan November 1917, kedudukan Britain berubah dari tidak berminat kepada berminat terhadap Palestin untuk manfaat empayarnya selepas tercetusnya Perang Sinai. Banyak pertempuran kecil yang berlaku dalam merebut tanah Palestin antaranya Perang Gaza I, Perang Gaza Kedua I dan Pertempuran Beersheba.

British telah mengalami kekalahan dalam Perang Gaza I dan II dan ini menyebabkan British lagi berhati-hati untuk menyusun serangan ke atas Palestin yang masih dibawah kerajaan Uthmaniyah. Pada 31 Oktober 1917, British melancarkan pertempuran Beersheba yang telah memecahkan pertahanan Uthamniyah di selatan Palestin dan pasukan Uthmaniyah mengaku kalah pada Disember 1917. 3 hari selepas perang, Lord Balfour mohon kepada kerajaan British untuk menubuhkan negara Yahudi.

British sebenarnya langsung tak berminat dengan ideologi Zionism sebelum Perang Dunia I. Buktinya adalah pada 1913, Sir Arthur Nicolson yang merupakan pegawai di Jabatan Luar Negeri menolak untuk menerima kedatangan Nahum Sokolow yang merupakan ahli eksekutif World Zionist Organization. Sir Arthur hanya menghantar setiausahanya  dan selepas dijelaskan oleh setiausahanya, Nicolson membalas,

“In any case we had better not intervene to support the Zionist movement. The implantation of jews is a question of internal administration on which there is great division of opinion in Turkey”

British tidak menyokong Zionis sehinggalah pada 1917 mereka melihat ada nilai strategik yang boleh digunakan oleh mereka untuk perluasan empayar mereka. Kalau korang nak tahu, Britain adalah negara anti-semitik tetapi disebabkan mereka nampak peluang untuk menjatuhkan musuh mereka, mereka akur untuk bersama Zionis dalam menarik Rusia dan Amerika dalam kancah Perang Dunia I. Sasaran mereka sebenarnya hanyalah untuk menjatuhkan Turki Uthmaniyah yang melindungi Palestin ketika itu.

Britain tidak pernah meragukan rakyat Palestin akan melawan mereka setelah perancangan mereka untuk meletakkan Palestin di bawah mandat British. King-Crane Report 1919 telah menyatakan,

“That non-Jewish population of Palestine – nearly nine-tenths of the whole- are empathically against the entire Zionist program. The table show that there was no one thing upon which the population of Palestine were more agreed that upon this”

King-Crane Report juga menyatakan, “no British officer consulted by the Commissioners believedthat thee Zionist program could be carried out except by force of arms”. Di sini British tahu betapa kuatnya rakyat Palestin akan melawan niat dan perancangan mereka.

Rakyat Palestin telah menolak Peel Report 1937 yang memberi kesan selama 2 tahun ketegangan antara rakyat Palestin dan British sehinggakan British telah mengerahkan 25,000 askar dan polis untuk meredakan Revolusi Arab yang berlaku.

Untuk mendamaikan keadaan, British telah mengeluarkan White Paper 1939. White Paper 1939 telah memberi bayangan lagi jelas untuk menubuhkan negara haram Israel kerana isi kandungan perjanjian ini telah membenarkan kemasukan imigran Yahudi selama lima tahun sahaja tetapi dikawal mengikut tahap tertentu dan populasi Yahudi bertambah kepada 35 peratus.

Ini memberi ketidakpuasan kepada imigran Yahudi kerana mereka masih tidak menjadi majoriti di tanah Palestin. Arab Palestin juga menolak kerana imigran yang datang ini telah diberikan tanah secara percuma untuk membina penempatan mereka.

Pada 1939, British sepatutnya memberi kemerdekaan kepada Palestin kerana undang-undang menuntut siapa yang majoriti maka dia mempunyai kuasa untuk menentukan kemerdekaan Palestin. Tetapi British masih lagi meletakkan Palestin di bawah mandat mereka dengan alasan Palestin belum bersedia untuk merdeka sepenuhnya.

Pemberontakan Yahudi pada 1994-1947 membuktikan mandat British hampir musnah, apabila mereka membunuh pegawai tertinggi British, menyerang bangunan, mengebom balai polis dan pada 1946 mereka telah mengebom Hotel King David dan itu adalah permulaan.

Apa yang menyebabkan British menjadi lemah di Palestin adalah kerana keruntuhan sokongan Yishuv yang merupakan salah satu badan pertubuhan penduduk Yahudi di Tanah Israel terhadap pemerintahan British di Palestin. British sentiasa menginginkan Palestin menjadi sebahagian jajahan takluknya.

Kesilapan besar British adalah dengan mereka merasakan mereka boleh menguruskan permusuhan dan semangat nasionalisme yang telah mereka adakan di Palestin. Dengan bertambahnya imigran Yahudi di Palestin, maka British menjadi tidak relevan di Palestin.

Maka British yang tamak akhirnya jatuh kerana ketamakannya. Orang yang tidak bersalah seperti rakyat Palestin telah menerima tempias yang besar sehingga kini. Maka sepatutnya British menyokong negara-negara dunia untuk menekan Israel dari bertindak berterusan membunuh rakyat Palestin yang hilang negara dan tanah mereka.

RUJUKAN:

Gregory Harms, The Palestine-Israel Conflict: A Basic Introduction, 2017, Pluto Press

Ilan Pappe, The Ethnic Cleansing of Palestine, 2006, OneWorld Publication Ltd.

Phillip Wirtz, Depicting The Late Ottoman Empire in Turkish Autobiographies, 2017, Routledge Taylor and Francis Group


Bila Raja England Kalah Gusti, Terus Berperαng Dengan Perancis

Sebut saja Raja Henry VIII, ramai menggaru kepala bagaimana lelaki gemuk berjanggut merah itu berjaya menakluk hati enam orang wanita untuk dijadikan sebagai isteri sebelum dua daripadanya kemudian dikenakan hukuman pan.cu.ng. Tetapi tidak ramai tahu, baginda pernah kalah dalam satu pertarungan gusti dengan Raja Perancis ketika itu, Francis I. Dan kekalahan ini kemudiannya menjadi pencetus konflik dengan Perancis lebih setahun kemudian.

Di sebalik bentuk fizikalnya yang gemuk, Henry VIII sebenarnya seorang atlet yang cemerlang dalam banyak acara seperti mema.na.h, boling dan gusti. Alison Weir menerusi bukunya Henry VIII: The King and His Court yang diterbitkan pada 2001 mendedahkan baginda amat meminati sukan itu sejak dari muda lagi. Begitupun, ada merasa pelik mengapa Henry VIII meminati sukan yang tidak selayaknya disertai oleh golongan ada-ada.

Kekalahan baginda berlaku dalam satu temasya sukan yang dipanggil Lapangan Kain Emas (Field of Cloth of Gold) yang berlangsung pada Jun 1520 di Calais. Temasya ini diadakan bagi meraikan hubungan baik Perancis-England dan berharap dapat meleraikan sebarang ketegangan sebelum berlarutan menjadi konflik bersen.ja.ta. Menurut Charles Dickens dalam bukunya A Child’s History of England, lebih 12,000 orang menghadiri termasya berkenaan.

Bagi Raja Francis I, baginda sudah pasti berharap Henry VIII tidak condong kepada pemerintah Sepanyol, Raja Charles V. Francis I tahu kedua-dua Henry VIII dan Charles V mempunyai banyak persamaan termasuk hakikat baginda merupakan anak saudara permaisuri Raja England itu, Catherine of Aragon. Baginda berharap dengan temasya ini, sebarang pertikaian antara kedua-dua negara dapat dihentikan dan mengukuhkan pakatan England-Perancis terhadap Sepanyol.

Disebabkan kepentingan pertemuan dua pemerintah Eropah itu, ia memberi inspirasi kepada sasterawan Inggeris William Shakespeare untuk menghasilkan pementasan drama Henry VIII. Pertemuan kedua-duanya dijadikan sebagai pembuka tirai drama berkenaan.

Semasa temasya diadakan, ramai atlet mengambil bahagian dalam acara seperti laga tom.ba.k dan mema.n.ah. Francis I dan Henry VIII turut sama menyertai mereka tetapi tidak berlawan antara satu sama lain. Pada waktu malam, para peserta dijamu dengan makanan dan menyertai pelbagai pesta hiburan.

Suatu hari, dalam keadaan mabuk, Henry VIII mencabar Francis I untuk bergusti dengannya. Usia mereka hampir sebaya dengan baginda berusia 28 tahun. Sementara Raja Perancis itu pula baru menginjak usia 25 tahun. Menurut sejarawan Glenn Richardson menerusi bukunya The Field of Cloth of Gold (2014), Francis I berjaya menewaskan Henry VIII menerusi satu gerakan yang menyebabkan lawannya terhumban keluar.

Walaupun kalah dalam pertarungan mengejut itu, baginda masih mampu bangkit sekaligus menjaga maruahnya daripada terus tercalar. Hubungan kedua-duanya masih baik apabila kedua-duanya berjalan bersama untuk menghadiri majlis makan malam.

Jadi, apakah pertarungan Henry VIII-Francis I benar-benar berlaku seperti didakwa? Tidak ada rekod kisah ini di sebelah England. Ramai sejarawan percaya jika benar ia berlaku, ia tidak akan direkodkan secara terang-terangan kerana tidak mahu mengundang kemurkaan Henry VIII. Di sebelah Perancis pula, kisah ini mula disebut dalam memoir Robert III de La Marck, seigneur de Florange.

Tidak diketahui apa perasaan Henry VIII selepas dikalahkan dalam acara sukan kegemarannya. Justeru, para penulis dan sejarawan hanya mampu berspekulasi apa yang dilalui baginda ketika itu.

Sejarawan Perancis abad ke-19 Jules Michelet merasakan baginda amat terhina akibat kekalahan tersebut. Ini kerana acara gusti tersebut turut disaksikan oleh golongan bangsawan dan kerabat diraja wanita kedua-dua negara. Sementara Francis Hackett yang menulis memoir Henry VIII pada 1929 mendapati baginda merasa murka dengan apa yang berlaku. Tetapi bagi Richardson, itu langsung tidak penting.

Yang pasti, 23 bulan selepas itu, Henry VIII mengisytiharkan pe.ra.ng ke atas Perancis dan membentuk pakatan dengan Charles V. Ini membawa kepada pakatan England, Sepanyol dan negara-negara ditadbir oleh Paus terhadap Perancis dan sekutu mereka. Pe.ra.ng yang dikenali sebagai Pe.ra.ng Itali itu berlaku antara 1521 hingga 1526.

Francis I kemudiannya tewas di Pavia dan menjadi tawanan pihak Sepanyol selama empat tahun. Siapa sangka mengikut catatan Hackett, pertarungan yang bersifat kesukanan antara dua raja itu akhirnya menjadi pencetus pe.ra.ng antara kedua-dua negara selama 38 tahun dengan 500,000 nyawa melayang.

RUJUKAN

Daugherty, Greg. (2021, 28 Jun). When Henry VIII Wrestled the King of France—and Lost. History.


Teori Tentang Asal-Usul Manusia Sebelum Darwinisme

Ilmu sains berubah begitu ketara selepas datangnya Darwinisme. Charles Darwin membolehkan sains faham banyak benda baharu. Sebelum ada yang bertegang urat tidak tentu pasal, teruskan baca. Ada penjelasan tentang Teori Darwin yang bukan sama sekali “manusia berevolusi daripada beruk”. Darwin sendiri tidak pernah menyatakan sedemikian. Ini adalah andaian orang ramai terhadap Teori Darwin. Untuk memahami sesuatu ilmu, kena faham daripada akarnya sendiri.

Dalam buku Origin of Species, Darwin menerangkan pemerhatiannya: “semua spesis berubah untuk meningkatkan daya upaya supaya boleh kekal hidup (survive). Perubahan ini kemudian diwarisi mengikut generasi yang lama kelamaan bercambah menjadi spesis baru.”

Darwin berpendapat sedemikian selepas mendapati persamaan antara burung, ikan, mamalia dan reptilia – seolah-olah semua spesis berkaitan antara satu sama lain.

Teori Yang Mencabar Norma

Boleh bayang sendiri macam mana Charles Darwin ditentang. Teruk beliau ditentang. Malah penentangan umum adalah punca kenapa Teori Darwin dipandang serong: “manusia berevolusi daripada beruk.” Kerana pada masa Darwin membentangkan teorinya, ada satu fahaman khusus yang bersarang di Eropah. Fahaman ini berputik daripada buah fikrah agama Kristian, bahawa dunia ini adalah sebuah rantaian.

Fahaman “The great chain of being” (rantaian makhluk) meletakkan alam dalam bentuk aturan. Paling atas adalah Tuhan, diikuti para malaikat tanpa tubuh duniawi. Malaikat pula berada di atas awan, menandakan langit yang di atas para manusia. Turun lagi ke bawah adalah haiwan dan tumbuh-tumbuhan, sebelum dilapis jirim tanah. Dan paling bawah sekali adalah gambaran api neraka yang mana Iblis berada di tengah-tengah.

Semua penjelasan saintifik masa itu mesti berpandukan fahaman “rantaian makhluk”. Walaupun penjelasan kelihatan tidak tepat, mereka pasti akan menormalisasikan keralatan yang ada dengan bergantung pada rantaian makhluk. Kemudian datang Charles Darwin membawa fahaman baharu. Dan semakin lama, Teori Darwin bangkit menandingi. Ikut Teori Darwin, spesis boleh berubah. Dan ikut rantaian makhluk, spesis takkan berubah. Sains abad ke-19 mendapati banyak perubahan pada spesis, sekali gus meletakkan Teori Darwin di tangga paling atas kerana ia boleh menjelaskan kepelbagaian kehidupan (biodiversity) di alam ini.

Teori Evolusi Bukan Cetusan Darwin

Sama seperti saintis lain, Charles Darwin juga belajar pasal teori evolusi. Beliau tidak merencanakanya. Beliau hanya menambah baik dan mengukuhkan sebuah teori untuk faham pasal alam. Hal ini yang semua kena faham. Sebuah teori bukan setakat “teori jer”. Teori adalah fakta yang merencanakan idea secara berprinsip. Alfred Wallace sudah mengatur langkah bercerita tentang teori evolusi, sebelum Darwin lagi. Malah Jean-Baptiste Lamarck juga mendapati sesuatu organisme boleh mewarisi sesuatu daripada ibu bapa mereka.

Darwin sendiri tidak pasti tentang mekanisme evolusi. Beliau berpendapat spesis menjadi lebih kompleks tertakluk pada alam sendiri. Dan Darwin juga tidak tahu tentang genetik. Saintis-saintis pasca-Darwin melibatkan genetik dalam perbincangan evolusi. Dari sini yang lebih pekat kisah berkenaan dengan beruk bagai. Kerana saintis mendapati persamaan genetik antara manusia dan cimpanzi misalnya (Suntsova & Buzdin, 2020).

Hal ini memulakan perbincangan tentang “The missing link”, satu konsep yang bercerita pasal “makhluk yang menjadi manusia dan beruk”.

Sains mendapati konsep “The missing link” adalah ralat, sekali gus menolaknya dengan keras (Creigton, 2015). Nampak tidak? Sains sendiri menafikan yang manusia berevolusi daripada beruk. Sains berpegang pada konsep perhubungan dipanggil “the common descent”.

Manusia dipercayai mempunyai “the common descent” dengan cimpanzi berjuta-juta tahun yang lalu. Apakah ini bermakna manusia dan cimpanzi adik-beradik spesis? Tidak. Sebab manusia mempunyai “the common descent” dengan kucing 90 juta tahun yang lalu. Manusia juga mempunyai “the common descent” dengan lalat sekurang-kurangnya 780 juta tahun yang lalu (Hedges, et al., 2006). Apa maknanya semua ini?

Begini. Apa “the common descent” antara roti canai, capati dan piza? Tepung? Gula? Garam?

Persoalan di atas tidak bercerita tentang “the common descent” dengan tepat. Tetapi boleh guna sebagai tanda mukadimah.

RUJUKAN:

Creighton, J. (2015, Mei 8). There is no “Missing Link” in evolution. Futurism.

Hedges, S., et al. (2006). TimeTree: a public knowledge-base of divergence times among organisms. Bioinformatics. 22: 2971-2972.

Suntsova, M., & Buzdin, A. (2020). Differences between human and chimpanzee genomes and their implications in gene expression, protein functions and biochemical properties of the two species. BMC Genomics.


Pelajar MRSM Menang Emas Iro 2019

Beberapa hari lepas, empat pelajar Maktab Rendah Sains Mara (MRSM) telah mengharumkan nama negara apabila merangkul dua pingat emas dalam pertandingan International Robot Olympiad (IRO) 2019 di Chiang Mai, Thailand yang berlangsung pada 15 hingga 20 Dis lalu.

Menerusi kenyataan Majlis Amanah Rakyat (MARA), pingat emas pertama dimenangi dua pelajar MRSM Bentong iaitu Ahmad Muqry Hasni dan Nur Ain Balqis Mohd Razuan menerusi acara kreatif bertemakan Robot: Agricultural Revolution (Robot: Revolusi Pertanian). Robot binaan mereka yang diberi nama Dr Plant berfungsi mengenalpasti pokok perosak dan menghapuskan pokok perosak tersebut dengan menggunakan semburan racun.

Sementara  Ziyad Azhar dan Hana Humaira Wan Hasnan daripada MRSM Kota Putra pula merangkul pingat emas bagi acara Robot in Movie (Robot Dalam Filem). Mereka menghasilkan video dengan sub tema Vital Monitoring (Pemantauan Penting) kepada tema utama. Video tersebut memerlukan para peserta merangka jalan cerita, menggunakan robot dan peralatan serta menguji kepakaran peserta dalam proses suntingan dan kesan khas. Dalam kenyataan yang sama, MARA turut mengumumkan mereka berjaya meraih satu pingat perak, satu pingat gangsa dan satu anugerah teknikal.

IRO menyaksikan wakil Mara bersaing dengan pelajar dari 14 negara seperti Korea Selatan, China, Singapura, Filipina, New Zealand, Mesir, Indonesia dan Thailand. Keseluruhan penyertaan dalam pertandingan itu berjumlah lebih 800 orang.

Malaysia menghantar kontinjen seramai 66 orang terdiri daripada 51 pelajar, 14 guru dan seorang pegawai merangkap ketua kontinjen daripada Bahagian Pendidikan Menengah. Dalam kenyataan itu, Mara menyifatkan penyertaan mereka sebagai komitmen penghasilan modal insan dalam bidang robotik dan teknologi kepintaran buatan seiring dengan Revolusi Perindustrian 4.0 (IR 4.0).

Kemenangan sebegini seharusnya menjadi inspirasi kepada anak-anak muda Melayu dan Islam untuk berfikir di luar kebiasaan dan menghasilkan lebih banyak inovasi yang memberi manfaat kepada manusia sejagat. Dan dengan kemenangan ini juga, ia diharap dapat memberi kekuatan kepada orang Melayu dan Islam bahawa mereka juga mampu menjadi hebat walaupun dipandang serong sesetengah pihak.

RUJUKAN:

Bernama. (2019). Pelajar MRSM menang emas IRO 2019. Harian Metro. https://www.hmetro.com.my/utama/2019/12/529267/pelajar-mrsm-menang-emas-iro-2019


Kerajaan Benin – Wakanda Dunia Sebenar

Kerajaan Benin yang terletak di hutan belantara wilayah selatan Afrika Barat (Nigeria moden) dan dibentuk oleh kaum Edo, berkembang pesat pada kurun ke-13 hingga kurun ke-19 M. Ibu kotanya yang turut dipanggil sebagai Benin adalah sebuah hab rangkaian perdagangan yang dikawal secara eksklusif oleh raja atau oba dan melibatkan hubungan perdagangan dengan para pedagang Portugis yang datang mencari emas dan hamba sahaya.

Benin mengalami kemunduran pada kurun ke-18 M lantaran kerajaan itu dilanda p3rang saudara, dan ia ditakluk secara muktamad oleh British pada tahun 1897 M. Pada hari ini, Kerajaan Benin paling diingati menerusi patung-patung dan plak-plak loyangnya yang kebanyakannya mempamerkan imej para pemerintah dan kerabat diraja: barangan ini dianggap sebagai antara hasil seni terbaik yang pernah dihasilkan di Afrika.

ASAL-USUL: TRADISI NOK & IFE

Rantau Afrika Barat, khususnya di bahagian selatan, diperkenalkan (atau membangunkan secara sendiri) dengan teknologi pertukangan besi setidak-tidaknya seawal kurun ke-9 M. Dengan alatan pertanian yang lebih baik, hasil tuaian mereka pun dapat ditingkatkan. Penduduk di lingkaran hutan hujan dan kering yang terbentang di seluruh wilayah selatan Afrika Barat masing-masing mengusahakan kampung mereka dan berupaya mengeluarkan hasil tanaman seperti keladi, pisang, dan minyak kelapa.

Kerajaan Ife yang terletak di Nigeria moden sama seperti Kerajaan Benin, berkembang pesat pada kurun ke-11 hingga kurun ke-15 M. Kerajaan ini menghasilkan banyak patung gangsa berkualiti, terutama patung berbentuk kepala manusia. Ife mungkin menerima pengaruh daripada Kebudayaan Nok (kurun ke-5 SM hingga kurun ke-2 M) dan Ibgo Ukwu (mencapai zaman kemuncak pada kurun ke-9 M) yang lahir lebih awal.

Dalam tradisi lisan Benin, raja Ife merupakan individu yang bertanggungjawab menghantar bijakpandai dan artisan ke wilayah selatan, khususnya Benin pada lewat kurun ke-13 M bagi tujuan menyebarkan kemahiran memahat.

Legenda ini mungkin cerminan kepada pergerakan kaum Yoruba si penempa-besi dalam wilayah kaum Edo di Benin. Tradisi Edo juga menyatakan bahawa merekalah yang menjemput Putera Oranmiyan dari Ife untuk memerintah mereka. Tambahan lagi, kononnya putera kepada Oranmiyan inilah, iaitu Eweka, yang menjadi raja pertama Benin.

Menukil pernyataan sejarahwan P. Garlake, “Mitos-mitos dan tradisi-tradisi kota Benin mengisyaratkan Ife sebagai leluhur kerajaan dan budaya penempaan tembaga mereka” (139). Isyarat-isyarat tentang persamaan kesenian antara dua budaya itu melibatkan penggunaan imej harimau bintang yang dikaitkan dengan kem4tian dan ular, sepertimana ular yang melilit gabel istana Benin dan sebuah relif dari Ife. Namun, bidang arkeologi masih belum mengesahkan sebarang kaitan jitu antara kedua-dua budaya yang secara berterusan mendominasi wilayah selatan Afrika Barat di atas Lengkungan Benin ini.

TINJAUAN SEJARAH

Kerajaan Benin terletak berhampiran pantai selatan Afrika Barat, di rantau yang kini membentuk wilayah selatan negara Nigeria (negara Benin moden terletak lebih jauh di sepanjang pantai ke barat dan meraih nama bersempena Lengkungan Benin). Wilayah ini merangkumi hutan hujan, hutan kering, dan paya bakau. Kerajaan Benin terbentuk pada kurun ke-13 dan dihuni oleh kaum Edo yang menuturkan bahasa Kwa.

Pada masa-masa kemuncaknya, kerajaan ini meliputi kawasan seluas 400 km (250 batu) panjang dan 200 km lebar. Wilayah pusatnya pula terdiri daripada sebuah bulatan yang mengelilingi ibu kota, yang turut dinamakan sebagai Benin, dan merentang sehingga 60 kilometer ke segenap arah. Wilayah pusat ini diperintah secara langsung oleh raja. Menyusuli wilayah pusat adalah lingkungan wilayah luar yang ditadbir oleh putera-putera raja. Lapisan ketiga, iaitu lapisan terakhir pula terdiri daripada suku-suku yang membayar ufti namun tidak diperintah secara langsung oleh raja Benin.

Kerajaan ini memperoleh kekayaan menerusi perdagangan serantau, di mana Benin bertindak selaku pihak tengah antara kerajaan-kerajaan lain dengan memainkan peranan mengangkut barangan yang bukanlah hasilan mereka sendiri.

Antaranya seperti kapas dan batu manik separa-berharga. Barang dagangan lain yang dijual-beli dalam kalangan masyarakat Afrika Barat termasuklah ikan, garam, keladi, dan haiwan ternakan. Betapa lancarnya hubungan perdagangan ini hinggakan terdapat bukti matawang tempatan digunakan, antaranya seperti manila (gelang berat yang berbentuk seperti ladam kuda), dawai dan batang yang kesemuanya itu diperbuat daripada tembaga, loyang dan gangsa.

Terdapat juga bukti di mana cengkerang cowrie – yang datang dari Parsi dan Maldives – digunakan sebagai matawang di Benin sebelum interaksi langsung dengan orang Eropah berlaku. Bukti ini mengisyaratkan berlakunya hubungan perdagangan dengan kerajaan-kerajaan savannah di Afrika Utara yang mungkin berlangsung melalui jalan darat.

Bermula sekitar tahun 1450 M, kapal-kapal Portugis berlayar ke pantai Atlantik Afrika sekaligus menawarkan alternatif kepada laluan kafilah trans-Sahara dan segala rangkaian perdagangan sesama kerajaan-kerajaan pedalaman Afrika. Sejak tahun 1471 M, kapal-kapal ini memasuki Pantai Emas di wilayah selatan Afrika Barat bagi tujuan mencari emas yang pernah membekalkan kekayaan buat Empayar Mali (1240-1645) dan Empayar Songhai (sekitar 1460-1591 M).

Tanpa semena-mena, penduduk wilayah selatan Afrika Barat yang selama ini berada di penghujung rantaian perdagangan yang bermula di Eropah dan kemudian turun ke Afrika Utara, Sahara, dan savannah Afrika Barat, kini berada di penghujung yang sebaliknya pula dalam suasana kepesatan perdagangan maritim, lantaran kapal-kapal dagang berlabuh langsung dari Eropah. Benin bukanlah sebuah kerajaan pinggir pantai, namun ia tetap mengekalkan interaksi maritim melalui pelabuhan Ughoton yang terletak di Sungai Benin.

Pada kurun ke-15 dan ke-16 M, Benin menjalinkan hubungan perdagangan dengan Portugis yang meneguhkan posisi mereka di Ughoton selama 30 tahun sejak tahun 1487 M. Orang Eropah menaruh minat terhadap manik, kain kapas, gading gajah dan hamba sahaya, di mana mereka kemudiannya melakukan perdagangan lanjut dengan masyarakat Afrika Barat lain dengan menukarkan barang dagangan tadi dengan barang yang paling mereka inginkan: emas dan lada hitam (dua barang yang meraih permintaan tinggi di Eropah). Suku-suku di Afrika Barat juga mencari kain kapas India, manik-manik kaca, dan cengkerang cowrie yang dibawa oleh pedagang Portugis ke Afrika.

Benin turut menunjukkan permintaan yang tinggi terhadap tembaga dan gangsa bagi tujuan pembuatan loyang, di mana loyang ini kemudiannya digunakan bagi menghasilkan patung-patung mereka yang masyhur. Raja Benin mengenakan kawalan yang ketat ke atas dasar perdagangan kerajaannya, sekaligus melahirkan monopoli diraja. Sememangnya, raja secara jelas mempunyai kedudukan yang kuat dalam berurusan dengan pihak Eropah kerana beliau berupaya mengharamkan penjualan hamba lelaki sesudah tahun 1516 M lantaran beliau memerlukan mereka bagi membentuk pasukan tenteranya sendiri.

Pada tahun 1514 M, raja Benin memulakan hubungan diplomatik dengan pentadbiran Portugis melalui pengutusan delegasi ke Eropah. Hubungan ini dilihat bertujuan untuk memeterai perjanjian penghantaran senjata api ke kerajaannya.

Portugis pula dilihat tidak cenderung untuk membekalkan senjata kepada pihak yang berpotensi menjadi musuhnya, justeru mereka cenderung menghantar sejumlah mubaligh Kristian untuk cuba memujuk pemerintah sekaligus rakyat agar memeluk agama Kristian, sebagaimana yang dilakukan di wilayah-wilayah Afrika yang lain. Raja kekal setia dengan kepercayaan tradisinya.

Walaupun sejumlah gereja dibina dan sejumlah warga Afrika berjaya ditukarkan agamanya, projek penyebaran agama Kristian ditinggalkan tujuan asalnya, dan hanya digunakan bagi mentiraikan dasar Portugis yang mahu merampas segala kekayaan dengan sepantas dan semurah mungkin.

Sebarang cubaan untuk memasukkan asas-asas pentadbiran juga tidak dilakukan, di mana cita-cita ini direncatkan oleh kadar kematian orang Eropah yang tinggi tatkala mereka berdepan dengan wabak tempatan. Hanya pada kurun ke-19 M barulah mubaligh-mubaligh Eropah benar-benar mula menyerang kepercayaan asli di Afrika Barat.

RAJA ATAU OBA

Raja-raja Benin menyandang gelaran oba dan dianggap mempunyai mandat kurniaan dewa untuk memerintah. Raja tidak hanya mengawal segala aktiviti perdagangan dengan orang luar, namun mereka juga secara peribadi memiliki hampir kesemua barang bernilai tinggi yang ada dalam kerajaan seperti kulit harimau bintang, lada hitam, batu karang dan gading gajah. Kebanyakan pemerintah diingati namanya menerusi penghasilan barang seni buatan Benin.

Topeng-topeng gading gajah yang dipakai di pinggang para pemerintah mempunyai ukiran yang menggambarkan raja memakai mahkota dan rantai leher dari kepala manusia, mungkin kepala orang Eropah, dan hal ini mengisyaratkan maksudnya kepada monopoli oba ke atas hubungan perdagangan ataupun kekuasaannya ke atas orang asing. Imej raja-raja juga sering tampil dalam plak-plak loyang yang menghiasi istana Benin, di mana mereka digambarkan sebagai ketua pahlawan.

Gambaran terhadap mereka juga kadangkala dipamerkan menerusi simbol raja seperti bintik harimau bintang dan rantai leher yang diperbuat daripada gigi harimau bintang. Harimau bintang merupakan simbol yang sesuai bagi oba memandangkan haiwan itu dianggap sebagai ‘Raja Rimba’ dan hanya raja sahaja yang dibenarkan untuk membvnuh haiwan itu, di mana hal ini lazim dilakukan semasa upacara korban tahunan.

Simbol-simbol diraja lain yang terdapat dalam gambaran para raja Benin adalah topi keledar yang dihiasi batu karang dan perhiasan topeng yang dipakai di pinggang, di mana simbol-simbol ini diwarnakan dengan warna putih, yakni warna yang menyimbolkan kesucian dan dewa Olokun si dewa lautan yang dipercayai menjadi sumber kekayaan dan kesuburan. Sama seperti dewa-dewa dan semangat nenek-moyang, raja juga diberikan sembah korban, termasuklah berupa manusia, sesudah mereka mangkat.

Raja Benin yang dianggap paling agung ialah Ewuare Agung (memerintah 1440-1474 M). Beliau tidak hanya dipandang sebagai seorang pahlawan yang hebat, tetapi juga sebagai ahli sihir yang mahir. Beliau bertanggungjawab membawa kerajaannya ke sebuah zaman kemewahan dan meluaskan wilayah pada tahap kemuncak. Namun, beliau turut dituding sebagai dalang pembvnuhan saudaranya di samping bertanggungjawab menetapkan peranan oba sebagai monarki muktamad.

Malahan, Ewuare berjasa dalam membentuk sistem pentadbiran yang bertahan sepanjang pemerintahan Kerajaan Benin. Setiap raja mempunyai sekumpulan bangsawan dan ketua istiadat sebagai penasihatnya. Begitu juga dengan beberapa orang menteri lain lantikan raja yang berperanan mentadbir bandar-bandar tertentu. Tambahan, Ewuare menggubal satu tradisi di mana putera sulung mewarisi takhta daripada ayahandanya. Pada tahun 1553 M, seorang pegawai laut Inggeris yang bernama Thomas Windham melawat Benin dan catatannya tentang istana Raja Benin adalah sebagaimana berikut:

“… raja bersemayam di sebuah dewan besar (bersama para bangsawan)… di atas punggung mereka dengan siku mereka diletakkan di atas lutut mereka dan tangan mereka pula didepakan ke hadapan muka mereka, tidak memandang ke atas sehinggalah diperintah oleh raja. (dipetik dalam Fage, 517)

KOTA BENIN

Benin, ibu kota kerajaan, terletak kira-kira 30 kilometer (18.6 batu) dari pantai dan bahagian barat Sungai Niger. Usaha-usaha ekskavasi di bandar berkenaan mendapati ia pernah dikelilingi oleh binaan tanah yang tinggi. Namun, memandangkan terdapat banyak jurang antara satu binaan dan satu binaan, maka ia tidak dianggap memiliki tujuan pertahanan.

Tembok-tembok itu mungkin berfungsi sebagai sempadan antara satu-satu kumpulan keluarga yang berbeza dalam ibu kota, di mana setiap satunya menumpahkan kesetiaan kepada raja namun masing-masing mempunyai kawasan pertanian tersendiri. Kota dibahagikan dengan lanjut kepada beberapa buah kawasan buat golongan artisan yang masing-masing mempunyai persatuan tersendiri.

Raja, barisan menteri dan istananya masing-masing memainkan kefungsian penting baik pada sudut politik mahupun spiritual bagi kerajaan Benin. Istana mempunyai banyak perkarangan dan beberapa buah galeri, di mana tiang-tiang kayu didirikan bagi menyokong bumbung. Pada tiang-tiang itu pula tercantum plak-plak loyang yang dianggap sebagai salah satu pencapaian tertinggi Afrika Barat dalam bidang kesenian sepanjang sejarah mereka.

GANGSA & SENI-SENI LAIN BENIN

Patung-patung hasilan Benin yang diperbuat daripada loyang (kadangkala disebut ‘gangsa’) meraih kemasyhuran di seantero dunia kerana kualiti penghasilan dan nilai keseniannya yang tinggi.  Pembuatan patung-patung ini mencapai tahap yang tinggi pada penghujung kurun ke-15 M lantaran Portugis tiba membawa bekalan loyang dalam kuantiti yang banyak.

Teknik lilin-hilang digunakan pada era ini (berbeza dengan teknik penempaan pada tempoh sebelum kurun ke-16 M) bagi menghasilkan segala jenis patung, namun tentunya yang paling khusus ialah pembuatan plak. Dengan bentuk segi empat tepat dan ketinggian sekitar 45 cm, panel-panel ini menggambarkan imej figura-figura dalam relif yang tinggi, kebiasaannya figura pahlawan dan pemerintah. Plak-plak ini pada asalnya dicantum pada tiang-tiang kayu yang terdapat di istana diraja Benin, dan kebanyakannya adalah bagi memperingati konflik-konflik bersejarah, babak-babak kehidupan di dalam istana, dan ritual-ritual keagamaan di Benin.

Selain plak, artisan Benin juga menghasilkan patung loyang berbentuk kepala dengan saiz manusia sebenar, patung manusia dan haiwan yang penuh tetapi bersaiz kecil, dan loceng-loceng upacara. Gading gajah juga merupakan antara medium yang digemari oleh artisan Benin, di mana ia diukir menjadi topeng-topeng pinggang seperti yang disebutkan di atas, selain kotak-kotak berhias, sikat dan perhiasan tangan.

Seperti yang telah disebutkan, topeng-topeng yang diukir daripada gading gajah ini dipakai pada pinggang para raja, dan sepasang daripadanya terselamat sehingga kini, di mana satunya disimpan di Muzium British London dan satu yang lain berada di Muzium Metropolitan New York. Kedua-dua topeng ini mungkin mempamerkan imej Idia, ibu kepada Raja Esigie yang memerintah pada kurun ke-16 M.

Terdapat juga kemungkinan bahawa kebanyakan artisan Benin turut menghasilkan barang seni dengan menggunakan kayu. Namun, bahan ini tidak tahan lama bagi menghadapi serangga perosak dan cuaca yang kasar di Afrika. Artisan Benin juga sentiasa sudi untuk mengeluarkan hasil seni khusus untuk pasaran Portugis, di mana mereka mengukir barangan seperti gading salt cellar dengan figura penunggang kuda Eropah atau patung askar yang memikul musket, diperbuat daripada loyang, yang kesemua ini diberikan sentuhan unik Afrika.

KEMUNDURAN & SEJARAH LANJUT

Selain Portugis, negara-negara Eropah lain turut mencurahkan minat terhadap Afrika Barat menjelang lewat kurun ke-16 M, antaranya seperti British, Perancis, dan Belanda. Dengan tekad untuk melonggarkan dominasi raja-raja Benin dalam sektor perdagangan, British bertindak menakluki kerajaan itu pada tahun 1897 M, di mana Benin sendiri sudah dilemahkan oleh pertelagahan dalaman dan p3rang saudara yang panjang.

Namun, raja-rajanya tidak digulingkan sepenuhnya dan keturunan dinasti diraja Benin masih menyandang gelaran oba pada hari ini lantaran mereka memainkan peranan sebagai penasihat bagi kerajaan Nigeria. Nama Benin juga masih terus hidup, di mana koloni Perancis di Dahomey mengisytiharkan kemerdekaan pada 1975 M sekaligus membentuk Republik Benin.

TERJEMAHAN:

Mark Cartwright. (2 April 2019). Kingdom of Benin. Ancient History Encyclopedia.
https://ancient.eu/Kingdom_of_Benin/


Ada Puak Orang Asli Amerika Keturunan Mat Saleh?

Gelaran Christopher Columbus (1451-1506M) sebagai orang Eropah pertama yang menemukan benua Amerika sudah pun disangkal. Ramai sejarahwan pada hari ini sependapat dalam memberikan gelaran tersebut kepada sekumpulan Viking yang diketuai oleh Leif Erikson, yang menemui Dunia Baru sekitar tahun 1000M.

Namun, terdapat seorang lagi orang Eropah lain yang didakwa pernah tiba di Dunia Baru sebelum tahun 1492, iaitu Putera Wales yang bernama Madoc (Madog). Beliau dipercayai berlayar bersama sebuah armada ke Dunia Baru pada tahun 1170 dan 1171. Lebih daripada itu, terdapat dakwaan yang mengatakan bahawa beberapa suku asli Amerika merupakan keturunan daripada ahli-ahli ekspedisi ini.

Walaupun tiada bukti konklusif berkenaan dakwaan ini, ia tetap menghadirkan suatu kemungkinan yang menarik.

KISAH PUTERA MADOC

Kisah tentang Madoc berasal-usul dari sebuah puisi kurun ke-15. Menurut puisi tersebut, Madoc merupakan putera kepada raja Wales yang bernama Owain of Gwynedd. Owain mempunyai 13 orang anak gahara dan beberapa orang anak bukan-gahara. Madoc termasuk dalam kalangan anak bukan-gahara. Beliau dilahirkan sekitar tahun 1145M.

Pada tahun 1170 Masihi, tahun di mana Owain mangkat, berlaku pertelagahan dalam kalangan putera-puteranya berkenaan hak pewarisan takhta. Hal ini mendorong kepada tercetusnya perang saudara. Madoc merupakan seorang insan yang cintakan keamanan dan tidak menggemari perbalahan.

Justeru, beliau dan saudaranya, Riryd beredar dengan menaiki dua buah kapal lalu membawa diri ke barat dan tiba di Amerika Utara moden, dengan kapal-kapal mereka berlabuh di Teluk Mobile, Alabama.

Mereka kembali ke Wales pada tahun 1171 untuk menceritakan kepada masyarakat tempatan tentang pengembaraan mereka. Mereka turut mengumpul rekrut untuk menubuhkan sebuah kerajaan baru di sana. Lantaran itu, seratus orang lelaki, wanita dan kanak-kanak ikut berlayar bersama Putera Madoc.

KEHADIRAN ORANG WALES DI BENUA AMERIKA?

Dalam kitab pertahunan atau sejarah negara kurun ke-12, langsung tiada sebutan tentang Putera Madoc. Begitu juga dengan sebutan tentang keberadaannya di Teluk Mobile. Namun, legenda ini kekal sebagai sebuah kisah yang masyhur sehingga Zaman Penjelajahan.

Kisah ini bahkan digunakan oleh John Dee, seorang ejen yang berkhidmat untuk Ratu Elizabeth, ketika berhujah mengatakan bahawa orang Inggeris mempunyai hak pemilikan ke atas wilayah-wilayah di Dunia Baru jauh melebihi Perancis dan Sepanyol.

John Dee malah mendakwa bahawa Raja Arthur dan Brutus of Troy, iaitu raja pertama dalam legenda orang-orang British, pernah mendirikan koloni British di Dunia Baru sekaligus mengukuhkan lagi tuntutan Inggeris ke atas benua Amerika.

Pada kurun ke-18 dan kurun ke-19 Masihi, orang Eropah meyakini bahawa kebanyakan suku asli Amerika merupakan keturunan koloni-koloni Wales dari generasi Putera Madoc. Sebahagian peneroka dan pengembara Eropah turut mempercayai bahawa tamadun Maya dan Inca mempunyai kaitan dengan Putera Wales itu. Begitu juga dengan tamadun-tamadun misteri yang membina gundukan-gundukan tanah di bahagian timur Amerika Syarikat.

Selain itu, ketika para pendatang Mormon tiba di Utah, mereka mempercayai bahawa suku-suku Hopi dan Zuni adalah berketurunan dari Wales hinggakan mereka menghantar beberapa orang yang fasih berbahasa Wales ke perkampungan suku-suku tersebut untuk mengenal pasti kalau-kalau ada penutur bahasa Wales di situ.

Suku asli yang paling lazim dianggap sebagai keturunan dari orang-orang Wales ialah suku Mandan. Suku Mandan merupakan suku asli yang menghuni kawasan di sepanjang Sungai Missouri. Pada hari ini, keturunan mereka kebanyakannya tinggal di Dakota Utara dan Dakota Selatan.

Ramai orang Eropah yang menemui suku Mandan, antaranya seperti George Catlin, mempercayai bahawa mereka itu berasal-usul dari Eropah. Hal ini disebabkan oleh warna kulit mereka yang cerah dan rambut mereka yang berubah menjadi kelabu apabila berusia. Keadaan ini tidak berlaku bagi suku-suku asli lain yang menetap di kawasan berhampiran.

Kebanyakan pendatang Eropah turut mendakwa bahasa bahasa yang dipertuturkan oleh suku Mandan mirip dengan bahasa Wales. Lebih daripada itu, tidak seperti suku-suku asli Amerika lain di kawasan sekitar, suku Mandan mempunyai seni bina yang maju sebagaimana yang dapat dilihat menerusi kubu batu serta bandar dan kampung (petempatan) kekal yang memiliki sistem jalan yang terancang rapi.

Selain itu, terdapat juga legenda-legenda berkenaan orang asli Putih (White Indians) yang mempunyai rambut perang dan mata berwarna biru yang diusir oleh suku-suku asli lain (yang tidak berkulit putih) dalam sebuah pertempuran yang berlaku berhampiran Sungai Ohio. Kisah ini diserap ke dalam legenda Madoc lantaran para penghuni di sekitar kawasan itu mendakwa bahawa orang asli Putih ini berketurunan Wales.

LEBIH DARI SEKADAR LEGENDA?

Adakah terdapat sebarang bukti arkeologi atau sejarah bagi membuktikan dakwaan ini? Terdapat gundukan-gundukan tanah di Devil’s Backbone yang dikaitkan dengan generasi para pendatang Wales. Terdapat juga kubur besar berhampiran tempat di mana pertempuran antara warga asli Putih dan suku-suku asli lain berlaku. Pihak yang mempercayai legenda ini menegaskan bahawa kubur tersebut merupakan tapak pengebumian mereka yang terkorban dalam pertempuran tersebut.

Selain itu, terdapat sebuah kisah tentang satu penemuan di Jeffersonville, Indiana berkenaan sejumlah tulang manusia yang ditanam dalam keadaan berbaju pelindung loyang (brass). Kebanyakan dakwaan ini tidak dapat disahkan lantaran bukti tersebut sudah tidak wujud dan tidak dapat dianalisa.

Kubur besar yang disebutkan oleh para pendatang pada zaman dahulu telah diratakan oleh sungai (jika dakwaan tentangnya benar) dan baju pelindung loyang itu juga telah pun hilang. Selain itu, ramai ahli linguistik temporari yang tidak yakin dengan kenyataan bahawa bahasa Mandan sama dengan bahasa Wales, melainkan sejumlah kecil perkataan.

Tindakan mengaitkan gundukan-gundukan tanah yang terdapat di wilayah timur laut Amerika Syarikat, seperti di Devil’s Backbone, dengan suku atau tamadun berkulit putih yang misteri merupakan suatu perkara yang sangat lazim pada kurun ke-19 walau dalam lingkungan ahli arkeologi dan antropologi professional.

Sebagai contoh, Kitab Mormon mendakwa bahawa anggota-anggota dari sepuluh suku Israel yang hilang itu membawa diri ke benua Amerika dan membina tamadun di sana. Para pendatang Mormon di zaman awal, termasuklah sejumlah orang Mormon di zaman moden, mengaitkan gundukan dan kota-kota yang dibina oleh tamadun Maya dan Inca dengan orang-orang Israel.

Teori-teori awal sebegini boleh difahami sebagai suatu cubaan untuk merasionalkan pandangan orang-orang Barat terhadap suku-suku asli Amerika pada zaman itu (mereka dianggap sebagai tidak bertamadun) dengan realiti kewujudan tamadun-tamadun di Amerika purba yang memiliki teknologi maju yang setanding dengan tamadun di Eropah.

Ilmuwan Eropah ketika itu tidak memiliki banyak sumber pengetahuan tentang arkeologi suku asli Amerika dan sejarah serta kebudayaan mereka. Justeru, mereka beranggapan mustahil untuk suku-suku asli Amerika ini membina kota-kota dan bangunan-bangunan mapan sebegitu lantaran kemunduran teknologi mereka.

Semenjak itu, ahli-ahli arkeologi dan antropologi Eropah mula mendalami kebudayaan tamadun-tamadun Amerika baik di zaman silam mahupun di zaman moden. Seterusnya, mereka mula mengakui bahawa suku-suku asli Amerika bertanggungjawab membina bangunan-bangunan signifikan sejak sebelum ketibaan Christopher Columbus lagi.

BUKTI LINGUISTIK

Kebanyakan suku Mandan meninggal dunia akibat diserang penyakit cacar pada tahun 1837. Namun, ada yang terselamat sehingga budaya mereka dapat dikenali dunia. Hal ini membolehkan para penyelidik yang berminat terhadap mereka melakukan penyelidikan, terutama berkaitan hubungan antara suku Mandan dan Wales.

Setakat ini, tidak banyak bukti bagi mengesahkan perkara tersebut. Misalnya dalam penyelidikan tentang kaitan antara legenda Madoc dan mitologi suku Mandan, seperti mitos Lone Man (lelaki sepi), tidak ditemui kemiripan antara keduanya. Lone Man disifatkan sebagai separa-dewa yang terlibat dalam penciptaan dunia dan bertanggungjawab mencipta daratan rata, sambil Pencipta Utama dalam mitologi Mandan menumpu pada daratan tinggi. Satu-satunya perkara di dalam mitos Lone Man yang boleh dikaitkan dengan legenda Madoc adalah Lone Man dikisahkan pernah berjalan di atas lautan purba.

Sehingga kini, kebenaran di sebalik legenda Putera Madoc masih lagi diragui. Sememangnya tidak dapat dinafikan kemungkinan wujud sekumpulan warga Wales yang tiba di benua Amerika sebelum Columbus. Namun kalaupun ianya benar, terdapat banyak perkara yang dikaitkan secara silap dengan mereka sekaligus menjejaskan kredibiliti legenda Madoc.’

RUJUKAN:

Caleb Strom. (18 April 2017). Did a Welsh Prince Reach the New World Before Columbus? Ancient Origins. https://www.ancient-origins.net/history-famous-people/did-welsh-prince-reach-new-world-columbus-007920


Veneer: Hakikat Vs Muslihat

Anda tidak yakin untuk berborak dengan individu lain kerana gigi yang terlalu kuning? Atau anda berasa tidak yakin untuk bertemu dengan klien disebabkan oleh keadaan gigi yang tersepih? Gigi hadapan yang begitu jarang sehingga anda malu untuk bertemu sahabat? Usah bimbang. Ada jalan penyelesaiannya.

Untuk mengatasi masalah ini, antara solusinya adalah dengan menjalani rawatan veneer. Veneer di sini bukanlah bahan yang digunakan ke atas kayu, namun merupakan penyelesaian masalah seperti mengembalikan bentuk dan warna gigi yang asal. Dalam penulisan pada kali ini, saya akan berkongsi serba sedikit maklumat berkaitan rawatan yang semakin digilai orang pada mutakhir ini, terutamanya golongan belia.

APA ITU VENEER?

Secara mudahnya, rawatan ini berkonsepkan melekapkan kerangka tampalan yang sangat tipis pada permukaan gigi. Rawatan ini dibuat secara khusus terhadap individu yang mengalami perubahan warna gigi yang amat ketara dan gigi yang terserpih sehingga menyebabkan berubah bentuk asal gigi. Ada banyak lagi indikasi untuk menjalani rawatan ini. Akan saya terangkan selepas ini. Tampalan di sini bukan bermaksud menutup lubang pada gigi. Namun, tampalan dalam rawatan veneer dilakukan pada permukaan gigi sahaja.

HUKUM MEMASANG VENEER.

Dalam ajaran Islam, segenap aspek kehidupan kita mempunyai garis panduan dan SOP-nya. Bukan semberono dan hentam kromo sahaja untuk melangkah. Takut-takut nanti ditimpa susah. Perkara ini termasuklah dalam aspek rawatan pergigian. Hukum-hakam atau disebut sebagai hukum fiqh juga terpakai dalam bidang rawatan pergigian. Sedangkan di jalan raya pun kita banyak undang-undang dan peraturan untuk menjaga keselamatan nyawa, inikan lagi dalam perjalanan kehidupan. Silap langkah, maka ke jurang nerakalah jawabnya!

Untuk menjawab persoalan ini, saya nukilkan daripada laman sesawang rasmi  Mufti Wilayah Persekutuan melalui siri tulisan dalam Irsyad al-Hadith siri ke-62 dan al-Kafi siri yang ke-720. Dalam kedua-dua tulisan tersebut, bekas mufti Wilayah Persekutuan iaitu Yang Berhormat Senator Datuk Dr. Haji Zulkifli bin Mohamad al-Bakri berkata,

“Difahami daripada hadis ini bahawa menjadi satu bentuk perbuatan mazmumah jika dia melakukannya untuk tujuan kecantikan. Jika perbuatan tersebut dilakukan kerana keperluan, maka diharuskan.”

“Jika perbuatan yang dilakukannya itu adalah dengan tujuan kecantikan, maka jatuh haram hukumnya. Jika perbuatan itu diperlukan untuk tujuan mengubati atau terdapat aib pada gigi, maka dibolehkan.”

“Jika terdapat pada manusia kecacatan yang menyebabkan kesakitan sama ada yang nyata atau secara emosi, maka tidak mengapa untuk merawatnya. Selagi yang dilakukan untuk menghilangkan kesakitan tersebut yang menyusahkan dan mengganggu kehidupannya. Sesungguhnya, Allah SWT tidak menjadikan agama ini sesuatu yang payah.”

Setelah meneliti sumber-sumber di atas, maka dapat disimpulkan bahawa selagi perbuatan merawat gigi bertujuan untuk menghilangkan rasa sakit dan menutup cela pada diri seseorang, maka hukumnya adalah diharuskan. Namun, sekiranya menjalani rawatan gigi (termasuk veneer) adalah sekadar suka-suka dan demi kecantikan semata, maka perkara ini adalah diharamkan. Antara tujuan rawatan veneer adalah untuk mengembalikan bentuk gigi dan warna gigi yang berubah sehingga mendatangkan ketidakselesaan serta mengganggu emosi seseorang. Maka, perbuatan ini dibolehkan.

ADA BERAPA JENIS VENEER?

Menurut Pertubuhan Pergigian Amerikan (ADA), ada dua jenis veneer yang biasa digunakan.

Veneer jenis ini perlu dibawa dan dihasilkan oleh juruteknologi pergigian yang terlatih sebelum dilekatkan pada permukaan gigi. Veneer ini merupakan lapisan tipis yang akan dilekatkan pada permukaan gigi seseorang. Antara jenama yang terkenal dalam jenis ini adalah Zirconia dan Emax.

Antara kelebihan veneer jenis porselin adalah,

Veneer jenis ini pula dihasilkan daripada bahan yang digunakan untuk rawatan tampalan gigi dan akan melekat pada permukaan gigi melalui medium cecair yang dikenali sebagai bond. Satu sinaran khusus digunakan untuk memastikan campuran komposit dan cecair bond melekat pada permukaan gigi.

Kelebihan veneer komposit adalah:

INDIKASI PEMASANGAN VENEER.

KONTRAINDIKASI PEMASANGAN VENEER.

MANFAAT VENEER.

Veneer merupakan salah satu rawatan pergigian yang sangat konservatif dengan tidak membuang atau mengikis struktur gigi dengan terlalu banyak. Tidak seperti rawatan korona atau tampalan, veneer biasanya hanya memerlukan pengurangan pada lapisan enamel sebanyak 0.3 – 1.0 milimeter.

Di samping itu, rawatan ini juga tidak memerlukan penggunaan bius setempat (local anesthesia), tidak seperti rawatan pergigian yang lain. Selain daripada dapat mengembalikan warna asal gigi, veneer juga berupaya untuk memperbaiki dan mengembalikan bentuk asal gigi dengan prosedur yang sangat minima berbanding rawatan lain. Rawatan ini juga hanya memerlukan jumlah lawatan ke klinik yang sangat sedikit iaitu daripada sekali sehingga tiga kali lawatan sahaja.

RISIKO VENEER.

Walau bagaimanapun, rawatan ini juga mempunyai beberapa risiko yang perlu dititikberatkan. Antara risiko rawatan veneer ialah,

KOS RAWATAN.

Secara purata, sekiranya anda ingin memasang veneer di klinik swasta, harga puratanya ialah RM250-RM2500. Manakala di klinik kerajaan, anggaran kos rawatannya ialah RM200 untuk setiap unit gigi termasuk korona sementara tidak termasuk caj bahan dan makmal.

PANTANG LARANG PEMAKAIAN VENEER.

BAHAYA VENEER PALSU (FAKE VENEER).

Dewasa ini, doktor gigi palsu – dan Youtube! – semakin bermaharajalela. Mereka ibarat cendawan tumbuh selepas hujan yang mengambil kesempatan untuk mengaut keuntungan tanpa menimbang tara keburukan perbuatan mereka. Selepas pendakap gigi palsu (fake braces), veneer palsu juga sudah menunjukkan taringnya. Sakit mata (dan hati) saya melihat kegiatan mereka ‘berniaga’ di Instagram dan Facebook. Oleh hal yang demikian, saya tergerak untuk menulis artikel ini untuk mendidik masyarakat di luar sana tentang veneer yang asli dan betapa bahayanya untuk mendapatkan rawatan veneer palsu.

Namun, kebanyakan veneer palsu bentuknya sama saja. Petak dan besar! Bentuknya pelik. Bentuk gigi juga penting dalam menyumbang bentuk senyuman (smile line). Ini dipanggil nilai estetik. Cuba perhatikan gambar di bawah.

Bentuk senyuman sekiranya individu tersebut memakai veneer asli adalah seperti di bawah.

KESIMPULAN.

Akhir kalam, tulisan saya ini bertujuan untuk mendidik masyarakat di luar sana perbezaan antara perkara yang hak dan yang batil. Setiap perkara dalam kehidupan ini penuh dengan nikmat dan rahmat yang sekiranya digunakan dengan niat kerana Allah SWT, insya-Allah kita akan disirami dengan reda-Nya. Allah SWT telah mengutuskan masalah dan setiap masalah itu ada solusinya. Maka, tugas kita adalah untuk memilih penyelesaian terbaik yang akan memelihara lima perkara yang disebutkan dalam fiqh aulawiyat ; agama, nyawa, keturunan, kehormatan, akal dan harta.

Kepada individu yang menjalankan ‘kerja’ veneer palsu anda, saya seru supaya berhentilah. Usah leka bermandi dengan harta dunia yang tidak dibawa ke kubur pun. Cukup-cukuplah mengelirukan masyarakat dengan kepandaian anda. Kasihani mereka yang tidak tahu kerana akibat daripada pengetahuan anda yang serba-serbi itulah akhirnya akan mencelakakan dan mengancam keselamatan masyarakat. Saya tidak menghalang anda untuk berniaga, namun carilah sumber pendapatan lain yang lebih, halal.

Manakala kepada masyarakat yang tahu tentang rakan-rakan atau sudah terlanjur memakai veneer palsu, segeralah berjumpa doktor gigi yang diiktiraf di klinik pergigian yang sah. Jangan dah terhantuk baru nak terngadah. Sediakan payung sebelum hujan kerana sesal dahulu pendapatan, sesal kemudian tidak berguna. Maka, beringat-ingatlah sebelum terkena kerana mencegah itu lebih baik daripada mengubati. Sekiranya anda ada ternampak iklan atau tawaran rawatan seperti ini, maka jangan bertangguh untuk membuat aduan kepada Kementerian Kesihatan Malaysia.

RUJUKAN.


Di Sebalik Kematian Heath Ledger

Pada 22 Januari 2008, dunia Hollywood dikejutkan dengan pemergian seorang pelakon muda yang mempunyai potensi untuk maju ke depan sebagai artis. Heath Ledger, yang namanya mulai naik setelah berjaya melakonkan watak Joker di dalam Batman, The Dark Knight.

Heath Ledger, yang berusia 28 tahun ditemui tidak sedarkan diri oleh pembantu rumahnya di kediamannya di Manhattan. Setelah siasatan dijalankan, pemergian Heath adalah disebabkan faktor penggunaan da-dah yang terlampau. Namun, ini hanyalah salah satu dari punca ke-ma-tiannya.

Heath Ledger dilahirkan di Perth, Australia pada 4 April 1979. Bakatnya terhadap lakonan mula menyinar setelah menyertai persembahan sebuah teater di tempatnya. Semasa bersekolah, Heath juga sering menjadi watak tambahan di dalam filem dan drama tempatan. Sebaik sahaja usianya menjengah 19 tahun, Heath berhijrah ke Los Angeles dan memulakan karier sebagai pelakon Hollywood.

Pada tahun 1999, Heath mula diberi peluang sebagai watak utama menerusi filem 10 Things How I Hate About You. Sejak itu, namanya mula dikenali di Hollywood dan banyak menerima tawaran berlakon di dalam filem yang lain seperti The Patriot dan Monster Ball.

Pada 2005, Heath Ledger menerima pencalonan buat kali pertama bagi Anugerah Akademi Pelakon Lelaki Terbaik menerusi lakonannya di dalam filem Brokeback Mountain. Walaupun Heath gagal mendakap piala tersebut, namun beliau berjaya menambat hati wanita yang kemudiannya menjadi titik hitam buat kerjayanya.

Di dalam tahun 2007, kehidupan peribadi Heath bersama teman wanitanya, Michelle Williams mulai retak. Heath dikhabarkan berpindah rumah dari kediaman Michelle di Brooklyn dan menetap di Manhattan.

Ketika itu, Heath sedang menjalani penggembaraan filem I’m Not There. Heath menyifatkan lakonannya di dalam filem itu amat teruk. Selepas itu, beliau mula mendapat tawaran berlakon sebagai watak Joker di dalam The Dark Night.

Untuk menjayakan watak Joker itu, Heath berkurung di dalam hotelnya selama sebulan dan berusaha untuk menghayati watak tersebut. Akibatnya, Heath mula menghidap peny4k1t imsonia. Dikhabarkan beliau hanya tidur 2 jam sahaja sehari. Walaupun selepas selesai menjalani penggembaraan filem The Dark Night itu, kesihatan Heath tidak kian pulih.

Semasa penggembaraan filem The Imaginarium of Doctor Parnassus, tubuh badan Heath tampak seperti m4y4t hidup. Imsonia yang dihadapinya masih tidak hilang dan beliau mula mengambil bahan ubatan untuk memulihkan peny4k1tnya itu.

Dalam pada masa yang sama, Heath juga tidak dapat melupakan kekasihnya, Michelle serta ahli keluarganya yang lain. Beliau amat teringin untuk menemui bekas kekasihnya itu dan mengulangi momen-momen indah mereka bersama.

Dalam pada Heath berusaha untuk melawan peny4ki1tnya, itu, keluarganya turut mengambil berat terhadap kesihatan akan dirinya. Heath sering menelefon kakaknya dan menyatakan betapa rindunya Heath terhadap keluarganya itu.

Pada 22 Januari 2008, Heath ditemui tidak sedarkan diri oleh pembantu rumahnya. Pada mulanya, pembantu rumahnya menyangka Heath tidur agak lewat kerana dia hanya mendengar dengkuran Heath pada pukul 1230 tengahari.

Pada 2.30 petang, pembantu rumah mula menghubungi pengurus Heath. Setelah berusaha untuk membuka pintu, mereka menemui Heath terlentang dalam keadaan berbogel di atas lantai. Walaupun berusaha untuk menyedarkan Heath, segalanya sudah terlambat.

Sebaik sahaja terdengar akan berita mengenai Heath, bekas kekasihnya Michelle amat berasa tertanggu dengan pemergiannya itu. Keluarganya juga terima dengan hati yang luluh dan menyifatkan pemergian Heath merupakan kesalahan dirinya sendiri.

Heath Ledger akhirnya pergi dikala usia yang sangat muda, iaitu 28 tahun. Walaupun selepas pemergiannya, Heath berjaya menjuarai Pelakon Pembantu Terbaik Anugerah Akademi menerusi lakonannya di dalam The Dark Knight.

Berdasarkan kisah ini, hendaklah kita bermuhasabah bahawa tidak semestinya orang itu berjaya, hidupnya bahagia. Bersyukurlah dengan apa yang kita ada.

RUJUKAN:

Noonan, J. (2021, January 13). Remembering the life and legacy of Heath Ledger. Retrieved January 20, 2021, from https://www.who.com.au/heath-ledger-life-and-legacy

Margaritoff, M. (2021, January 20). Heath Ledger Di3d Of A DRVG Overd0se – But Is There More To The Story? Retrieved January 20, 2021, from https://allthatsinteresting.com/how-did-heath-ledger-di3